title: Carl Nyrén

text: Nyrénin vanhemmat olivat Ruotsin lähetyskirkon (Svenska Missionkyrkan) entinen lähetysjohtaja Johan Albert Nyrén ja Hilda Lundkvist. Hän suunnitteli muun muassa kirkkorakennuksia useille kirkon seurakunnille, esimerkiksi Västerortskyrkanin Vällingbyssä, jonka hiekkapuhallettusta betonista tehty sisus sai arkkitehti Le Corbusierin luonnehtimaan sitä yhdeksi kolmesta maailman kauneimmasta kirkosta. Myös niin sanottu lähetyskappeli Svenska Missionkyrkanin pappiskoulussa sai kiitosta, kun "Arkitektur"-lehti nimesi sen yhdeksi Ruotsin kauneimmista jumalanpalvelustiloista. Sen suunnittelusta Nyrén sai Träpriset-palkinnon.


title: Primaarinen aivolymfooma

text: Primaarinen aivolymfooma on harvinainen aivoista alkunsa saava imusolujen syöpä, lymfooma. Sen riskiä kasvattaa heikentynyt immuunijärjestelmä, jonka syihin kuuluvat HIV-infektio ja elinsiirrot, erityisesti sydämen. Sairaus liittyy myös Epstein-Barrin virukseen varsinkin HIV-positiivisilla henkilöillä. Muita yleisempi kyseinen syöpä on 45–70-vuotiailla. Tunnetuista riskitekijöistä huolimatta sairastumisen syy jää yleensä tuntemattomaksi, ja suurimmalla osalla potilaista on normaali immuunijärjestelmä. Sairaus kehittyy yleensä isoaivoihin.


title: Primaarinen aivolymfooma

text: Primaarinen aivolymfooma voi oireilla esimerkiksi puheen, näön tai persoonallisuuden muutoksina, kuumeiluna, aistiharhoina, päänsärkynä tai kouristeluna. Kortikosteroideilla hoidetaan oireita ja turvotusta. Kemoterapia, yleensä korkea-annoksinen metotreksaatti, voi pidentää selviytymistä useilla vuosilla. Jos kemoterapia ei tehoa, voidaan turvautua sädehoitoon. Monet potilaat saavat yhdistelmähoitoa, johon kuuluu lääkkeitä, kuten temotsolomidi, rituksimabi, sytarabiini ja etoposidi.


title: Primaarinen aivolymfooma

text: Hoitamaton primaarinen aivolymfooma johtaa kuolemaan alle kahdessa kuukaudessa, mutta kemoterapian avulla potilaat selviävät usein 3–4 vuotta tai kauemmin. Viisivuotiseloonjääminen on noin 40 %, ja nuorilla potilailla on parempi ennuste kuin vanhemmilla.


title: Primaarinen aivolymfooma

text: Primaarinen aivolymfooma kuvattiin ensi kertaa 1920-luvuilla. Ei tiedetä, miksi se saa alkunsa keskushermostosta, jossa tavallisesti ei ole imusoluja.


title: Pågatågen

text: Pågatågen on paikallisjunajärjestelmä Skånen läänissä Etelä-Ruotsissa. Järjestelmää voi kutsua myös taajamajunajärjestelmäksi, se palvelee asutuskeskuksia yli sadan kilometrin säteellä Malmön kaupungista. Pågatågin kaluston omistaa Skånetrafiken, järjestelmää operoi Arriva.


title: Greyfriars Bobby

text: Greyfriars Bobby oli edinburghilainen skyenterrieri, joka ei tarinan mukaan 14 vuoteen poistunut isäntänsä haudan läheisyydestä. Koiralle on pystytetty kaupunkiin oma muistomerkki, ja tarinan pohjalta on tehty useita kirjoja ja elokuvia. Jan Bondeson julkaisi kuitenkin vuonna 2011 tutkimuksen, jonka mukaan kyseessä olisikin ollut paikallisten yrittäjien mainostemppu, jossa Bobbya esitti itse asiassa kaksi koulutettua kulkukoiraa.


title: Joe Venuti

text: Giuseppe ”Joe” Venuti (16. syyskuuta 1903 – 14. elokuuta 1978) oli amerikanitalialainen viulisti, jota pidetään yleisesti ensimmäisenä tärkeänä jazzviulistina. Hänellä oli tärkeä vaikutus myöhempiin jazzviulisteihin kuten ranskalaiseen Stéphane Grappelliin.


title: Joe Venuti

text: Venuti syntyi laivassa hänen vanhempiensa ollessa muuttamassa Italiasta Yhdysvaltoihin. Lapsuutensa hän vietti Philadelphiassa. Hän tutustui koulussa ollessaan kitaristi Eddie Langiin, josta tuli myöhemmin tunnettu jazzkitaristi ja Venutin musiikillinen yhteistyökumppani. Venuti ja Lang esiintyivät 1920-luvun alussa Atlantic Cityssä ja soittivat muun muassa Red Nicholsin yhtyeessä. Vuonna 1925 he muuttivat New Yorkiin.


title: Joe Venuti

text: New Yorkissa Venutista ja Langista tuli nopeasti kysyttyjä muusikoita. Adrian Rollini palkkasi heidät orkesteriinsa vuonna 1927. Vuosina 1929–1930 he soittivat Paul Whitemanin orkesterissa ja esiintyivät tämän kanssa elokuvassa "King of Jazz". Venuti teki nauhoituksia myös muun muassa Bix Beiderbecken, Tommy ja Jimmy Dorseyn ja Frankie Trumbauerin kanssa.


title: Joe Venuti

text: Langin kuolema vuonna 1933 oli kova isku Venutille. Hän muodosti big bandin vuonna 1935, mutta orkesteri ei menestynyt ja lopetti vuonna 1936 Venutin lähdettyä lyhyeksi ajaksi armeijaan. Alkoholismista kärsivä Venuti vetäytyi osittain musiikkielämästä 30 vuodeksi esiintyen kuitenkin 1950-luvulla Bing Crosbyn radio-ohjelmassa. Hän työskenteli 1940-luvulla elokuvayhtiö Metro-Goldwyn-Mayerillä.


title: Joe Venuti

text: 1960-luvulla Venuti teki comebackin. Hän nauhoitti Zoot Simsin kanssa albumin "Joe and Zoot" (1966) ja esiintyi vuoden 1967 Colorado Jazz Partyssa ja seuraavan vuoden Newportin jazzfestivaaleilla. Hän konsertoi lisääntyvistä terveysongelmista huolimatta aktiivisesti 1970-luvulla ja teki nauhoituksia muun muassa Earl Hinesin, Marian McPartlandin, George Barnesin, Dave McKennan ja Bucky Pizzarellin kanssa. Lang kuoli 14. elokuuta 1978 Seattlessa.


title: Joe Venuti

text: Venuti oli tunnettu omalaatuisesta huumorintajustaan ja käytännön piloistaan. "King of Jazzin" kuvauksissa hänen on sanottu kaataneen tuubaan jauhoja. Kerran hän kutsui Hollywoodissa 26 tuubansoittajaa keksittyyn konserttiin pyytäen näitä odottamaan samassa, ahtaassa kadunkulmassa ja katsellen itse sivusta kun suurikokoisia soittimia kantavat ihmiset tukkivat liikenteen. Venutin huumorintaju tuli myös ilmi hänen soitostaan. Hänen sanotaan saaneen kanssaan esiintyvät soittajat hyvälle tuulelle ja soittamaan paremmin.


title: Texas Rangers (baseball)

text: Texas Rangers on yhdysvaltalainen ammattilaisbaseballjoukkue, joka pelaa kotiottelunsa Arlingtonissa, Texasissa. Rangers on osa Major League Baseballin American Leagueta, ja on voittanut liigan mestaruuden kahdesti kausina 2010 ja 2011, mutta hävisi molempina kertoina World Seriesissa National Leaguen voittajalle.


title: Texas Rangers (baseball)

text: Joukkue perustettiin Washingtonissa vuonna 1961 nimellä Washington Senators kun alkuperäinen Senators oli muuttanut Minnesotaan ja vaihtanut nimekseen Minnesota Twins. Vuoden 1971 kauden jälkeen uusi Senators kuitenkin muutti Texasiin, ja vaihtoi seuraavalle kaudelle nimekseen Texas Rangers. Rangersin kotikenttänä on toiminut vuodesta 1994 lähtien Rangers Ballpark.


title: Freguesia

text: Freguesia on Portugalin paikallishallinnon yksikkö. Freguesiaa korkeampi yksikkö on kunta, joka koostuu freguesioista. Jotkin kunnat, kuten esimerkiksi Porto Santo, koostuvat ainoastaan yhdestä freguesiasta. Vastaavia kuntia on kuitenkin ainoastaan alle kymmenen. Vuonna 2011 Portugalissa oli 4 259 freguesiaa.


title: Lester Patrick

text: Curtis Lester "The Silver Fox" Patrick (30. joulukuuta 1883 Drummondville, Quebec, Kanada – 1. kesäkuuta 1960) oli ammattimainen jääkiekkoilija ja valmentaja.


title: Lester Patrick

text: The Lester Patrick Trophy, joka annetaan yhdysvaltalaisen kiekkoilun hyväksi tehdyistä palveluksista, on nimetty hänen mukaansa. Hän antoi nimensä myös Patrick Divisionille, joka oli yksi NHL:n divisioonista.


title: Lester Patrick

text: Patrickin ansioksi luetaan punaviivan käyttöönotto ammattikiekossa.


title: Eddie Lang

text: Eddie Lang, oik. Salvatore Massaro (1902–1933) oli amerikanitalialainen kitaristi. Lang oli ensimmäinen tärkeä jazzkitaravaikuttaja ja hänen tyylillään oli suuri vaikutus myöhempiin tyylilajin kitaristeihin. Barney Kesselin mukaan Lang oli ensimmäinen, joka teki jazzkitaran soittamisesta taiteellista.


title: Eddie Lang

text: Lang syntyi New Orleansissa ja vietti nuoruutensa Philadelphiassa. Hän tutustui Joe Venutiin koulussa ollessaan. Hän opetteli viulunsoittoa 11 vuotta, mutta vaihtoi sitten kitaraan. Hän soitti vuosina 1920–1923 Charlie Kerrin yhtyeessä. Hän esiintyi myös Bert Estlow’n yhtyeessä ja Red McKenzien Mound City Blues Blowersissa.


title: Eddie Lang

text: Vuonna 1925 Lang ja Venuti muuttivat New Yorkiin. Heistä tuli nopeasti kysyttyjä jazz- ja populaarimuusikoita ja he soittivat 1920- ja 1930-luvuilla useiden artistien kanssa. Lang nauhoitti Red Nicholsin Five Pennies -yhtyeen, Frankie Trumbauerin ja Bix Beiderbecken kanssa. Venutin kanssa hän nauhoitti yli 70 kappaletta. Vuodesta 1928 lähtien Lang nauhoitti myös klassista materiaalia.


title: Eddie Lang

text: Vuonna 1929 Lang ja Venuti liittyivät Paul Whitemanin yhtyeeseen ja esiintyivät tästä kertovassa elokuvassa "King of Jazz". Lang soitti myös Louis Armstrongin, Jack Teagardenin ja Bing Crosbyn kanssa ja esiintyi blueskitaristi Lonnie Johnsonin kanssa salanimellä Blind Willie Dunn. Langin nimivalinta (”sokea” Willie) viittasi siihen, että tuohon aikaan kukaan ei odottanut valkoisen muusikon osaavan soittaa bluesia. Lang soitti myös triona Johnsonin ja King Oliverin kanssa.


title: Eddie Lang

text: Lang kuoli vuonna 1933 New Yorkissa nielurisaleikkauksesta aiheutuneihin komplikaatioihin.


title: Peder Balke

text: Peder Balke (4. marraskuuta 1804 Helgøya, Norja – 5. helmikuuta 1887) oli norjalainen taidemaalari. Hänet tunnettiin erityisesti dramaattisista ja romanttisista Norjan luontoa käsittelevistä maisemamaalauksistaan.


title: Peder Balke

text: Balke oli norjalaisista maalareista ensimmäinen, joka kuvasi teoksissaan pohjoisnorjalaista maisemaa. Vuoden 1832 keväällä Balke matkusti Nordkappille ja Itä-Finnmarkiin, missä paikalliset dramaattiset maisemat tekivät häneen syvän vaikutuksen. Balke piirsi luonnoksia koko matkansa ajan. Balke ei pyrkinyt tiettyjen paikkojen naturalistiseen esittämiseen, vaan halusi teoksissaan pikemminkin jäljitellä luonnossa vallinnutta voimakasta tunnelmaa. Eräs tunnusomainen ja usein toistuva piirre Balken töissä oli pelkistetty, lähes tyylitelty sommittelu. Eristämällä luonnossa näkyneitä osia, kuten esimerkiksi Nordkappin jyrkkien reunojen rajaaman ylätasanteen, Balke sai ne esiin mielikuvamaisten näkyjen tapaisina. Esimerkiksi teoksessa "Fra Nordkapp" (1860-luvulta) Nordkappin vuori on paljastunut unenomaiseen tapaan.


title: Eilert Adelsteen Normann

text: Eilert Adelsteen Normann (1. toukokuuta 1848 Bodin, Norja – 26. joulukuuta 1918) oli norjalainen taidemaalari, joka työskenteli paljolti Berliinissä. Hänet tunnetaan Norja-aiheisista maisemamaalauksistaan.


title: Lazybones

text: ”Lazybones” on Hoagy Carmichaelin säveltämä ja Johnny Mercerin sanoittama musiikkikappale vuodelta 1933.


title: Lazybones

text: Kappale oli Carmichaelille ja Mercerille taloudellinen menestys. Se voitti 2 500 dollarin ASCAP Awardin ja sitä myytiin ensimmäisenä kolmena kuukautena 350 000 kappaletta. Sen nauhoittivat muun muassa Kate Smith ja Rudy Vallée.


title: Lazybones

text: Kappale sai alkunsa vuonna 1925 Curtis Hitchin Happy Harmonists -yhtyeen nauhoitussessiosta. Yhtye nauhoitti Carmichaelin ”Washboard Blues” -kappaleen säveltäjän soittaessa pianoa. Kun koenauhoitus jäi 20 sekuntia aiottua lyhyemmäksi, Carmichael lisäsi siihen improvisoidun pianosoolon. ”Lazybones” kehittyi myöhemmin tuosta pianosoolosta.


title: Lazybones

text: ”Neekerilauluna” pidetyn kappaleen esittäminen kiellettiin natsi-Saksassa, koska sanottiin että se ”edistää laiskottelua eikä ole natsi-ideologian mukainen”.


title: The Night the Sun Came Up

text: The Night the Sun Came Up on yhdysvaltalaisen elektropop-artistin Devin ensimmäinen studioalbumi. Albumi julkaistiin ensimmäiseksi Australiassa 2. syyskuuta 2011 ja kolme päivää myöhemmin 5. syyskuuta 2011 Britanniassa ja Irlannissa. Yhdysvalloissa albumin julkaisupäiväksi ilmoitettiin 10. tammikuuta 2012, sillä albumille oli tarkoitus lisätä uusia kappaleita. Albumin on tuottanut ja kirjoittanut kaikki albumin kappaleet Hip hop- tuottajaryhmä The Cataracs yhdessä Devin kanssa. Kappaleet ja albumin kansikuvan Dev julkisti Facebookissa 27. heinäkuussa 2011.


title: The Night the Sun Came Up

text: Tulevan studioalbumin ensimmäinen single "Bass Down Low" julkaistiin 6. joulukuuta 2010, ja se saavutti paljon suosiota. Toinen single "In the Dark" julkaistiin 26. huhtikuuta 2011. Molemmille kappaleille on kuvattu myös musiikkivideot.


title: Behmer

text: Behmer on Ruotsin ritarihuoneeseen kirjoitettu aatelissuku numero 486 ja nimellä de Behm suku numero 1256. Suvun vanhin tunnettu jäsen Jonas Michaelsson Behm toimi Gellen oikeuspormestarina vuonna 1611. Albrecht Behm harjoitti kaivostoimintaa ja kohosi 1675 Vuorikollegion asessoriksi. Hänen poikansa Albrecht aateloitiin nimellä De Behm Ranskan joukoissa osoittamansa henkilökohtaisen urheuden vuoksi ja veljenpoika Svean hovioikeuden asessori, reduktiokomission komissaari ja hovineuvos Daniel aateloitiin nimellä Behmer. Daniel Behmer (1611 - 1669) oli päässyt vallanpitäjien suosioon toimiessaan valtakunnankansleri Axel Oxenstiernan kauppiaana. Hänen poikansa Axel (k. 1693) oli asessori Götan hovioikeudessa.


title: Marianne Aav

text: Marianne Aav (7. huhtikuuta 1952 Helsinki – 1. marraskuuta 2011 Helsinki) oli suomalainen taidehistorioitsija, joka toimi Designmuseon johtajana vuodesta 2001.


title: Marianne Aav

text: Aav valmistui ylioppilaaksi Alppilan lukiosta. Hän opiskeli taidehistoriaa Helsingin yliopistossa, josta valmistui vuonna 1977.


title: Marianne Aav

text: Työuransa Aav aloitti Helsingin kaupunginmuseossa. Vuonna 1978 hän siirtyi Taideteollisuusmuseoon (nyk. Designmuseo), jossa valmisteltiin samoihin aikoihin kokoelmien esittelyä uudelleen avatussa museossa. Ennen valintaansa museon johtoon Aav toimi vuoteen 1984 saakka amanuenssina ja vuosina 1984–2001 intendenttinä. Hän keskittyi kokoelmien järjestämiseen, täydentämiseen ja johdonmukaiseen kartuttamiseen. Hänen henkilökohtaisena kiinnostuksenkohteenaan oli korutaide.


title: Bahr

text: Bahr on muun muassa seuraavien henkilöiden sukunimi:


title: Ula-luokka

text: Ula-luokka on Norjan laivaston dieselkäyttöinen sukellusveneluokka, johon kuuluu kaikkiaan kuusi Saksassa 1980- ja 1990-lukujen vaihteessa valmistettua alusta. Alusluokka on ainoa Norjassa palveluksessa oleva sukellusveneluokka.


title: Ula-luokka

text:
Alusten moottoreiden todettiin tuottavan enemmän ääntä kuin oli odotettu.
Luokan kuusi alusta tilattiin 30. syyskuuta 1982 Thyssen Nordseewerkeltä Emdenistä Saksasta. Lisäksi tehtiin optio kahden aluksen tilaamisesta, mutta sitä ei koskaan toteutettu.


title: Lauri Hihnavaara

text: Lauri Hihnavaara eli ”Hihna-Lassi” (s. 1935 Sompio) on suomalainen poromies ja eräkirjailija.


title: Lauri Hihnavaara

text: Hihnavaaran vanhemmat olivat poromies Aleksi ”Mosku” Hihnavaara ja hänen vihkimätön vaimonsa Mari Tanhua. Mosku kuoli sydänkohtaukseen Laurin ollessa vasta kolmivuotias. Lauri Hihnavaara lähti nuorena töihin etelään päätyen lopulta Ruotsin Luulajaan, mutta myöhemmin hän palasi kotiseudulleen.


title: Lauri Hihnavaara

text: Hihnavaara julkaisi 67-vuotiaana esikoisteoksensa "Luiron laulu", jossa hän kuvaa omiin kokemuksiinsa perustuen elämää 1940- ja 1950-lukujen Sompion ja Luiron kairoissa. Hän on julkaissut myös Lokan tekojärven rakentamisesta kertomuskokoelman "Vesittäjät" ja kuvaa siinä, kuinka Kemijoki Oy hankki häikäilemättömin keinoin patoaltaan alle jääneet maat sompiolaisilta. Viimeksi Hihnavaara on julkaissut sodanjälkeisen jälleenrakennusajan Lappiin sijoittuvan veijariromaanin "Pökkilöhaukka".


title: Rhett Davies

text: Rhett Davies (s. 1949 Lontoo, Iso-Britannia) on brittiläinen musiikkituottaja ja äänittäjä. Hän aloitti uransa äänittäjänä Island-studioilla, ja hänen ensimmäinen täysimittainen työnsä oli Brian Enon "Taking Tiger Mountain (By Strategy)" -albumin nauhoittaminen vuonna 1974. Davies jätti musiikkibisneksen vuonna 1990, vaikkakin hän nykyisin luo musiikkia yksityisesti.


title: Aarne Laaksovirta

text: Aarne Ferdinand Styrbjörn Laaksovirta, sukunimi aik. "Dahlström" (23. marraskuuta 1881 Luhanka - 30. huhtikuuta 1958 Helsinki) oli suomalainen kirjailija.


title: Arne von Schoultz

text: Arne Martin Ormelie von Schoultz (10. marraskuuta 1874 Viipurin maalaiskunta - 3. toukokuuta 1957 Oslo) oli suomalainen ruotsin kielellä kirjoittanut kirjailija.


title: Gustaf Adolf Silfverhjelm

text: Gustaf Adolf Silfverhjelm (11. joulukuuta 1872 Helsingin maalaiskunta – 18. joulukuuta 1944 Helsinki) oli suomalainen ruotsin kielellä kirjoittanut näytelmäkirjailija. Hänen isänsä oli kenraalimajuri Carl Silfverhjelmin veli Ture Silfverhjelm ja äitinsä Louise Adelaide Munsterhjelm.


title: Gustaf Adolf Silfverhjelm

text: Silfverhjelm avioitui Sannäsin kartanon nuoren perijättären Ingrid Eklundin kanssa, joka kuitenkin kuoli vuonna 1899 lapsivuoteeseen vasta 19-vuotiaana. Seuraavana vuonna Gustav Silfverhjelm osti Sannäsin kartanon vuoden ikäiseltä tyttäreltään. Vuonna 1901 hän avioitui Sarvilahden kartanon tyttären Elsa von Bornin kanssa, ja he asettuivat asumaan Sannäsiin.


title: Gustaf Adolf Silfverhjelm

text: Silfverhjelm oli vuonna 1915 perustamassa Sotilaskomiteaa, joka oli Haminan kadettien perustama itsenäisyysaktivistien järjestö, jonka tarkoitus oli irrottaa Suomi Venäjästä sotilaallisin keinoin Saksan armeijan avulla. Kokouksia pidettiin Sannäsin kartanossa. Sotilaskomitean jäsenenä Silfverhjelm valittiin syyskuussa 1917 komiteaan, joka käsitteli suojeluskuntien perustamiskysymystä, eli käytännössä oli kysymys asevelvollisuuslain valmistelukomiteasta.


title: Gustaf Adolf Silfverhjelm

text: Silfverhjelm oli keskeisiä henkilöitä Porvoon seudun suojeluskuntatoiminnan käynnistämisessä. Aseita saatiin Saksasta SM UC-57 -sukellusveneen tuodessa jääkärien etukomennuskuntaa ja aseita Sannäsin edustalle Loviisan ja Porvoon välimaastoon Pernajanlahden edustalla olevaan saareen 17. marraskuuta 1917.


title: Gustaf Adolf Silfverhjelm

text: Sisällissodan sytyttyä tammikuun lopulla 1918 Etelä-Suomi joutui punaisten valtaan. Porvoon seudulla valta pitivät sodan ensi vaiheessa Silfverhjelmin johtamat valkoiset, jotka joutuivat kuitenkin tappiolle ja perääntyivät Pellingin saariston kautta Viroon (ks. Pellingin retki). Silfverhjelm palasi vaimonsa kanssa Virosta Saksan kautta takaisin Suomeen.


title: Anton Westerberg

text: Anton Fredrik Westerberg (18. heinäkuuta 1888 Kirkkonummi - 5. heinäkuuta 1944) oli suomalainen ruotsin kielellä kirjoittanut kirjailija. Hän käytti nimimerkkiä "Ån Botvidsson".


title: Anton Westerberg

text: Westerbergin vanhemmat olivat maanviljelijä Frans Julius Westerberg ja Ida Sofia Strömstén. Hän toimi kansakoulunopettajana 1912—1914 ja tilapäisenä kansakoulujen tarkastajana 1922—1923. Myöhemmin Westerberg työskenteli vakuutusvirkailijana Helsingissä.


title: Anton Westerberg

text: Westerbergin puoliso oli Elin Elisabet Granberg, heidän pojastaan Thor-Ulf Viking Westerbergistä (s. 1915) tuli lääkäri.


title: Anton Westerberg

text: Nimimerkillä "Ån Botvidsson":


title: Gunnar Wallin

text: Gunnar Wallin (5. toukokuuta 1895 Uusikaupunki – 9. tammikuuta 1944 Helsinki) oli suomalainen näyttelijä ja ruotsin kielellä kirjoittanut näytelmäkirjailija.


title: B. H. Päivänsalo

text: Bror Hannes Päivänsalo (vuoteen 1906 Helander; 1. tammikuuta 1875 Turku – 23. elokuuta 1933) oli suomalainen pappi, kansanedustaja ja kirjailija sekä v. 1926 perustetun Suomen sisälähetysliiton perustaja.


title: B. H. Päivänsalo

text: Päivänsalon vanhemmat olivat kenkäkauppias Johan Helander ja Augusta Magdalena Jansson. Hän pääsi ylioppilaaksi 1893 ja valmistui filosofian kandidaatiksi 1895, teologian kandidaatiksi 1898, teologian lisensiaatiksi 1894 ja teologian tohtoriksi 1907. Päivänsalo vihittiin papiksi 1899. Hän teki opintomatkoja Egyptiin ja Palestiinaan 1927 ja 1929 sekä Kreikkaan ja Vähään Aasiaan 1928.


title: B. H. Päivänsalo

text: Päivänsalo toimi Heinolan opettajaseminaarin uskonnon ja historian lehtorina 1901–1907 sekä Helsingin kaupunkilähetyksen johtajana 1906–1917 ja 1921–1933. Hän oli Helsingin pohjoisen suomalaisen seurakunnan kappalaisena 1915–1917 ja Kuopion maaseurakunnan kirkkoherrana 1917–1921.


title: B. H. Päivänsalo

text: Päivänsalo oli suomalaisen puolueen ja kokoomuksen kansanedustajana 1917–1918 (Kuopion läänin läntinen vaalipiiri) ja 1929–1933 (Uudenmaan läänin vaalipiiri). Hän kuului myös Helsingin kaupunginvaltuustoon.


title: B. H. Päivänsalo

text: Päivänsalon puoliso oli Laina Elisabet Leidenius. Päivänsalon poikia olivat Suomen kristillisen liiton ensimmäinen puheenjohtaja Olavi Päivänsalo (1916–1984), Pornaisten kirkkoherra Armo Päivänsalo (1902–1973) ja Helsingin Kaupunkilähetyksen johtaja, teologian tohtori Veikko Päivänsalo (1903–1978). Bror Hannes Päivänsalon pojanpoika on tietokirjailija ja kristinuskon puolustaja Martti Päivänsalo. Päivänsalon tyttärestä Rauha Aulikki Päivänsalosta (s. 1904) tuli lääkäri.


title: Alta-luokka

text: Alta-luokka on Norjan laivaston miinanraivaajaluokka, johon kuuluu kaikkiaan viisi alusta. Aluksista on palveluksessa kolme, yksi poistettu palveluksesta ja yksi tuhoutunut.


title: Belfrage

text: Belfrage on Ruotsin ritarihuoneeseen kirjoitettu aatelissuku numero 782. Suku on lähtöisin Skotlannista, missä Penningtonin herra Gulilelm Belfrage mainitaan ritarina. Tämän jälkeläinen Hans Belfrage (1614-1668) muutti äitinsä kanssa Ruotsiin vuonna 1642 ja tuli kauppiaaksi ja pormestariksi Wenersborgiin. Hänet aateloitiin vuonna 1666. Hänen aikuisikään eläneet poikansa antautuivat sotilasuralle ja kohosivat everstiluutnanteiki. Henric Johan (1640-1706) oli ensin Jönköpingin ratsuväen everstiluutnantti ja lopulta Göteborgin ratsuväen everstiluutnantti. Hänen jälkeläisensä Johan Lennart (1754-1820) oli Bohusin rykmentin eversti 1796 ja prikaatinpäällikkö vuonna 1808.


title: Bennet

text: Bennet on Ruotsin ritarihuoneeseen kirjoitettu aatelissuku numero 831 ja vapaaherrallinen suku numero 154. Suku on lähtöisin Skotlannista, missä William Bennet toimi kuningas Jaakko I:n ministerinä. Hänen poikansa James (Jacob) muutti Ruotsiin, missä kohosi Turun läänin ratsuväen majuriksi ja aateloitiin vuonna 1675.


title: Benzelstierna

text: Benzelstierna on Ruotsin ritarihuoneeseen kirjatettu aatelissuku numero 1628. Suku on lähtöisin Bentzebyn kylästä, mistä tohtori Erik Benzelius vanhempi (1632-1709) muodosti sukunimensä. Hänen seitsemästä pojastaan viisi aateloitiin nimellä Benzelstierna. Kaksi muuta olivat arkkipiispat Erik Benzelius nuorempi (1675-1743) ja Jakob Benzelius (1683-1747). Suvun muita jäseniniä ovat kirjastonhoitaja Gustaf Benzelstierna (1687-1747), Västeråsin piispa Lars Benzelstierna (1719-1800) ja valtiollinen seikkailija Lars Benzelstierna (1759-1808).


title: Berendes

text: Berendes oli Ruotsin ritarihuoneeseen kirjoitettu aatelissuku numero 55 ja vapaaherrallinen suku numero 46.


title: Berendes

text: Johan Berendes eli 1500-luvulla Brandenburgissa. Hänen poikansa Johan (k. 1612) oli julkinen notaari vuonna 1553 ja 1554 Kustaa Vaasa kutsui hänet Ruotsiin poikiensa Magnusin ja Kaarlen opettajaksi. Johan Berendes toimi kuningas Juhana III:n sihteerinä 1571 ja aateloitiin 1574. Tämän jälkeen hän toimi Tallinnan käskynhaltijana. Linnanisäntä, kamarineuvos Joakim Berendesin (k. 1623) pojista Johan Berendes (1603-1652) oli valtaneuvos ja eversti, myöhemmin kenraalimajuri Fabian Berendes (1610-1679) taas korotettiin vapaaherraksi.


title: Daina

text: Daina on latvialainen kansanruno tai -laulu. Dainat ovat latvialaisille tärkeä kulttuuri-identiteetin symboli. Rakenteeltaan dainat ovat pääasiassa nelisäkeisiä ja runomitaltaan trokeemittaisia. Dainojen säkeet ovat yleensä nelipolvisia ja jaukautuvat kahteen symmetriseen puoliskoon. Säerakenne muistuttaa kalevalamittaa. Dainojen kääntäminen toiselle kielelle ei ole helppoa, sillä ne ovat muodoltaan pelkistettyjä ja sisältävät paljon metaforia. Tältä osin dainat muistuttavat muiden kansojen nelisäkeisiä kansanrunoja. Tämän lisäksi dainoille on kuitenkin ominaista naseva ilmaisu, mikä tekee niistä aforismimaisia. Kahdessa ensimmäisessä säkeessä ilmaistaan yleensä ongelma tai lähtötilanne, usein vertauskuvien avulla, ja kaksi jälkimmäistä säettä ratkaisevat tai kiteyttävät tilanteen tai kommentoivat sitä. Teemoiltaan dainat ovat monipuolisia, ne käsittelevät kaikenlaisia kansan elämään liittyviä asioita.


title: Daina

text: Kiinnostus kansanperinteen keräämiseen virisi Latvian alueella vähitellen 1700-luvun lopulta alkaen. Aluksi dainoja keräsivät saksalaissyntyiset oppineet. Filosofi ja kirjailija Johann Gottfried von Herder oli julkaissut 11 latvialaista dainaa saksan kielellä vuonna 1797 ilmestyneessä teoksessaan Stimmen der Völker in Lieder. Herderin innoittamana julkaistiin Latviassa 1800-luvun alkupuolella muutamia pieniä dainakokoelmia.


title: Daina

text: 1800-luvun jälkipuoliskolla Latviassa alkoi kansallinen herääminen, jonka myötä syntyperäisten latvialaisten kiinnostus latvian kieleen ja latvialaiseen kansanperinteeseen alkoi lisääntyä. Nuorlatvialaisiksi kutsutun kansallisen liikkeen ytimen muodostivat Krišjānis Barons, Krišjānis Valdemārs ja Juris Alunāns, jotka olivat opiskelleet Tartossa. Latvian alue kuului tuolloin Venäjään, jossa voimistui slavofilia. Myös Latvia sai osansa venäläistämispyrkimyksistä. Tosin aluksi vaikutus kohdistui erityisesti saksalaiseen aatelistoon, ja nuorlatvialaiset saivat toimia rauhassa, mutta pian myös heidän toimintansa vaikeutui.


title: Daina

text: Dainojen keruun organisoi Krišjānis Barons (1835-1923), joka omisti koko elämänsä dainojen keräys-, toimitus- ja julkaisutyölle. Hän ei kuitenkaan itse pystynyt toimimaan alkuvaiheessa Latviassa, eikä moni muukaan tutkija pystynyt osallistumaan dainojen keruuretkille. Sen vuoksi tutkijat vetosivat tavalliseen kansaan, jotta he kirjoittaisivat dainoja muistiin ja lähettäisivät niitä Moskovaan, jonne nuorlatvialaisten toiminta oli suurelta osin siirtynyt.


title: Daina

text: Kansa ryhtyi toimeen, ja 1890-luvun alkuun mennessä dainoja oli koossa jo noin 155 000. Muutaman vuoden kuluttua Barons pystyi palaamaan Riikaan, jossa hän jatkoi dainojen keräämistä, toimittamista ja julkaisemista seuraavat 30 vuotta, kuolemaansa asti. Dainojen isäksi kutsuttu Barons julkaisi vuosina 1894-1915 kahdeksasta kirjasta koostuvan dainakokoelman Latvju dainas (Latvialaiset dainat), joka sisälsi yhteensä 217 966 kansanrunoa.


title: Daina

text: Nykyään dainoja on kokoelmissa yhteensä 1,2 miljoonaa, ja sanotaankin, että dainoja on niin paljon, että niistä riittää jokaiselle latvialaiselle omansa. Nykyisin dainoihin voi tutustua myös sähköisessä muodossa Dainu skapis -nimisellä internetsivustolla (suom. Dainakaappi). Nimi viittaa Baronsille dainojen järjestelyä varten vuonna 1880 valmistettuun kaappiin. Alkuperäinen kaappi on nykyisin mukana Unescon maailmanperintöluettelossa.


title: Daina

text: Tämän latvialaisen kulttuuriperinteen keskeisen aineksen mukaan on itsensä nimennyt myös Helsingin yliopiston balttilaisten kielten opiskelijoiden ainejärjestö Daina ry.


title: HMS Gorgon (1914)

text: HMS Gorgon oli Britannian kuninkaallisen laivaston Gorgon-luokan monitori.


title: HMS Gorgon (1914)

text: Norjan hallitus teki tarjouspyynnön 1911 Armstrong Whitworthille rannikkopanssarilaivasta nimellä "Nidaros", jonka vuoksi Tennyson-D'Eyncourt valmisti neljä erilaista suunnitelmaa. Suunnitelmat numeroilla 715-718 erosivat toisistaan uppoumaltaan, kooltaan sekä aseistukseltaan. Hitaimman (#718) nopeus oli ainoastaan 14,5 solmua ja nopeimman (#717) 17 solmua. Nopein oli samalla raskaimmin aseistettu pääaseiden ollessa kaksi kahdentoista tuuman tykkiä. Kaikkien muiden suunnitelmien pääaseiina oli joko kaksi tai neljä 9,4 tuuman tykkiä. Apuaseina oli kolmessa ensimmäisessä kuusi 5,9 tuuman ja neljä 3,9 tuuman tykkiä ja viimeisessä neljä 5,9 tuuman ja kaksi kahdentoista naulan tykkiä.


title: HMS Gorgon (1914)

text: Suunnitelmat 716 ja 717 olivat kooltaan liian suuria, jotta ne olisi voitu telakoida Hortenin laivastontelakalla ja Norja päätti tilata suunnitelman 715 mukaisen aluksen. Tilaus allekirjoitettiin marraskuussa 1913. Sen köli laskettiin 11. kesäkuuta 1913 Elswickin telakalla telakkanumerolla 862 ja alus laskettiin vesille 8. elokuuta 1914. Ensimmäisen maailmansodan puhjettua valmistuminen hidastui ja lopulta keskeytyi.


title: HMS Gorgon (1914)

text: Marraskuussa 1914 Churchill ja Fisher järjestivät aluksen luovutuksen Britannian kuninkaalliselle laivastolle, joka käyttäisi sitä rannikkokohteiden tulittamiseen. Norjan valtio oli siihen mennessä maksanut aluksesta 246000 puntaa sovitusta 375000 punnan kauppahinnasta. Tämä piti palauttaa Norjalle. Amiraliteetti lähetti telakalle määräyksen töiden jatkamisesta 9. tammikuuta 1915 ja alukselle varattiin huhtikuussa uusi nimi "HMS Gorgon". Churchillin ja Fisherin siirryttyä kuukautta myöhemmin pois Amiraliteetista työt telakalla keskeytyivät uudelleen.


title: HMS Gorgon (1914)

text: Syyskuussa 1917 työt aluksella jatkuivat uudistettujen suunnitelmien mukaan. Aluksen pääaseistuksen korkeussuuntaus muutettiin 40 asteen mahdollistavaksi ja 3,9 tuuman tykit poistettiin, millä mahdollistettiin lisämajoitustilojen rakentaminen. Alukselle asennettiin kaksi kolmen tuuman ilmatorjuntatykkiä sekä kevyttä ilmatorjuntaa. Alukselle asennettiin raskas kolmijalkainen masto, jossa oli tulenjohtokori sekä -keskus. Alukselle asennettiin torpedovyöt, mikä kasvatti leveyttä 23 jalkaan sekä hidasti alusta kahdella solmulla. Tykit myös vaihdettiin kuninkaallisen laivaston käyttämiin, jolloin 9,4 tuumaa muuttui 9,2 tuumaksi ja 5,9 tuumaa kuudeksi.


title: HMS Gorgon (1914)

text: Alus liitettiin laivastoon 25. toukokuuta 1918 koeajojen päätyttyä. Alus liittyi 6. kesäkuuta Keyesin johtamaan Doverin partio-osastoon ja se tulitti 26. heinäkuuta ensimmäisen kerran Saksan keisarikunnan armeijan haupitsipatteria. Alus suoritti syys-lokakuussa toistuvasti tulitukitehtäviä ja siihen osui ainoastaan sirpaleita lähelle osuneista kranaateista. Alus ampui 15. lokakuuta Belgian rannikolla viimeisen kerran ensimmäisessä maailmansodassa, koska saksalaisjoukot olivat vetäytyneet sen tykkien kantaman ulkopuolelle.


title: HMS Gorgon (1914)

text: Sodan päätyttyä alusta tarjottiin Norjalle, mutta se oli liian leveä Hortenin telakalla tehtäviin huoltoihin. Alus sijoitettiin poistolistalle ja tarjouksia saapui Etelä-Amerikan maista sekä Romaniasta, mutta sitä ei myyty. Vuonna 1921 alus riisuttiin aseista ja sitä käytettiin vedenalaisten räjäytysten testaamiseen. Aina vuoteen 1928 jatkuneiden kokeiden päätyttyä alus myytiin romutettavaksi28. elokuuta Wardille Pembrokeen.


title: HMS Glatton (1914)

text: HMS Glatton oli Britannian kuninkaallisen laivaston Gorgon-luokan monitori.


title: HMS Glatton (1914)

text: Norjan hallitus tilasi tammikuussa 1913 Armstrong Whitworthilta Elswickistä rannikkopanssarilaiva "KNM Björgvinin". Aluksen aseistuksena piti olla 240 millimetrin ja 150 millimetrin tykit ja sen tuli kyetä 15 solmun nopeuteen. Sen köli laskettiin 26. toukokuuta 1913 ja alus laskettiin vesille 8. elokuuta 1914.


title: HMS Glatton (1914)

text: Amiraliteetti aloitti marraskuussa 1914 neuvottelut Norjan kanssa lunastaakseen valmisteilla olleen aluksen sekä sen sisaraluksen "KNM Nidarosin". Lopulta päästiin sopimukseen ja Norjalle maksettiin aluksesta 370000 puntaa. Tammikuussa 1915 telakka sai määräyksen muuttaa aluksen monitoriksi ja samalla muuttaa pääaseet Britannian kuninkaallisen laivaston standardien mukaiseksi sekä lisätä polttoaineen määrää toimintasäteen kasvattamiseksi. Muutostyöt keskeytettiin toukokuussa "HMS Courageousin" ja "HMS Furiousin" valmistamiseksi. Telakka sai pyynnön töiden jatkamisesta syyskuussa 1917 ja samalla toteuttaa uudistuksia jo hyväksyttyihin suunnitelmiin. Alukselle piti tehdä torpedovyöt ja kasvattaa pääaseiden korotuskulmaa.


title: HMS Glatton (1914)

text: Alus valmistui syyskuussa 1918.


title: HMS Glatton (1914)

text: "HMS Glatton" otettiin palvelukseen 30. elokuuta Newcastlessa ja se saapui 11. syyskuuta Doveriin. Viikkoa myöhemmin 16. syyskuuta aluksen ollessa ankkurissa Doverissa sen keskilaivassa ollut kuusi tuumaisten kranaattien makasiini räjähti, mikä aiheutti aluksella tulipalon. Aluksen raivokas palo esti sen upottautumisen ja amiraali Keyes antoi määräyksen "HMS Cossackille" upottaa alus torpedoimalla. Ensimmäinen torpedo ei lauennut, mutta toinen repäisi palavan monitorin kylkeen reiän. Tarvittiin vielä "HMS Myngsin" laukaisemat kaksi torpedoa ennen kuin monitori kaatui kyljelleen ja upposi. Yli puolet aluksen miehistöstä sai joko surmansa tai loukkaantui onnettomuudessa.


title: Catch the Catch

text: Catch the Catch on C. C. Catchin debyyttialbumi vuodelta 1986. Monet albumin kappaleista ovat hänen uransa tunnetuimpia, ja ne on kirjoittanut tuottaja Dieter Bohlen. Albumi menestyi hyvin ympäri Eurooppaa, ollen parhaimmillaan Saksan sekä Norjan listoilla sijalla 6, ja Jugoslaviassa toisella sijalla. Suurin osa albumin kappaleista on alkuperäisiä single-versioita.


Progressiivinen multifokaalinen leukoenkefalopatia (PML) on harvinainen aivojen valkean aineen sairaus. Useimmat ihmiset kantavat JC-virusta, joka ei aiheuta sairautta muilla kuin niillä, joiden immuunijärjestelmä on heikentynyt. Yleisintä PML on HIV-positiivisilla, joilla se kertoo AIDSin puhkeamisesta. Myös esimerkiksi elinsiirron saaneet ovat immunosuppressiivisen lääkityksen johdosta sairastumisvaarassa. Muita tiloja, joihin liittyy PML-alttius, on esimerkiksi lymfooma.


title: Progressiivinen multifokaalinen leukoenkefalopatia

text: PML:n oireet vaihtelevat. Niihin lukeutuvat etenevä heikkous sekä näön, puheen ja joskus persoonallisuuden muutokset.


text: Ensikuukausina diagnoosin jälkeen PML-potilaista 30–50 prosenttia menehtyy. Taudin kanssa selviävätkin potilaat voivat jäädä vakavasti vammautuneiksi.


title: Sujalan muinainen asuinpaikka

text: Sujalan asuinpaikka on vuonna 2002 Utsjoen Vetsijärveltä löydetty Pohjois-Suomen varhaisin pioneeriasuttajien asuinpaikka. Sen käyttäjät on pystytty liittämään idästä tulleeseen muuttoliikkeeseen, sillä kaivausalueelta löydetyt säleet ja säle-esineet on valmistettu Kundan tai Butovon kulttuurin käyttämällä tekniikalla. Leiripaikalta löydetyn orgaanisen materiaalin ajoitukset ovat 8300–8200 eaa., joten asuinpaikka kuuluu varhaiseen mesoliittiseen kauteen.


title: Sujalan muinainen asuinpaikka

text: Löytöpaikka sijaitsee nykyisen Vetsijärven rannalla, muinaisen Vetsijärven saaressa. Elinkeinona olivat ilmeisesti peuranmetsästys ja vähemmässä määrin linnustaminen; kalastuksesta ei ole mitään näyttöä, vaikka sijainnin perusteella sitäkin voisi olettaa harjoitetun. Asuinpaikalla on ilmeisesti ollut lyhytaikainen metsästysleiri, sillä löytöjen levintä on pieni ja tiivis eikä kiinteistä rakenteista ole merkkejä. Kaivauksissa havaittiin alueella nokista likamaata, jonka joukosta löytyi palaneita luunmurusia. Kivestä iskettyjä, esineiden valmistukseen käytettyjä pitkiä ja ohuita kivisäleitä ja niiden tuottamisen yhteydessä syntynyttä jätettä oli runsaasti, samoin säleistä työstettyjä kiviesineitä. Kivilöytöjen levinnästä ja nokimaan sijainnista päätellen paikalla on sijainnut pyöreäpohjainen asumus, mahdollisesti kartiomainen teltta tai kota, halkaisijaltaan noin 3,5 metriä). Asumuksen oviaukko osoitti lounaaseen . Kiviesineiden materiaalina oli sertti. Esineiden joukossa oli muun muassa veitsiä, säleitä, kaapimia, uurtimia ja ruodollisia nuolenkärkiä. Tämän aikakauden kohteissa usein esiintyviä poikittaisiskulla teritettyjä kirveenteriä ei löydetty .


title: Sujalan muinainen asuinpaikka

text: Kaivauksen materiaalin ajoittamiseksi tutkittiin puuhiiltä (9265±65 BP (Hela-1102), 9140±60 BP (Hela-1441) ja 9240±60 BP (Hela-1442)) ja palanutta luuta (8940±80 BP (Hela-1103) ja 8930±85 BP (Hela-1104). Ajoitukset on ilmoitettu radiohiilivuosina, ja ne tulee kalibroida kalenteri-iän saamiseksi. Puuhiilet antavat ajoitukseksi 8640-8250 eaa. ja luunpalat 8260-7790 eaa. Asuinpaikan ajoitukseksi on päädytty arvioimaan 8300–8200 eaa., koska koivuksi tunnistettu puu saattoi olla kaadettaessa jo sata vuotta vanhaa, muttei olisi säilynyt havupuun tapaan kelona eikä ole todennäköistä, että puu ja luu olisivat peräisin selektiivisesti kahdesta eri asutusvaiheesta .


title: Sujalan muinainen asuinpaikka

text: Sujalan ihmiset ovat todennäköisesti tulleet Lappiin idän suunnalta. Heidän kivenkäsittelytekniikkansa on peräisin piitä kiviraaka-aineenaan käyttäviltä ryhmiltä. Se, että tämä niin sanottu painallussäletekniikka oli säilynyt Sujalan asukkailla vaikka heidän matkansa Lappiin kulki tuhat kilometriä leveän Fennoskandian kilven yli viittaisi siihen, että matka tapahtui yhden sukupolven aikana, sillä matkan varrella ei olisi ollut mahdollista siirtää tekniikan vaatimaa tietotaitoa seuraaville sukupolville tarkoitukseen soveltuvan raaka-aineen puuttuessa. Sujala itse ei kuitenkaan välttämättä ollut tämän ryhmän ensimmäisiä asuinpaikkoja Lapissa, sillä sen kiviraaka-aine saattaa olla peräisin Pohjois-Norjasta.


title: Sujalan muinainen asuinpaikka

text:
Utsjoen pohjoispuolella Jäämeren rannikolla vaikuttivat Komsan kulttuuriin kuuluneet ihmiset. Näiden esineistö poikkesi löytöpaikan esineistä niin paljon, etteivät ryhmät voineet edustaa samaa teknologista traditiota. Komsan kulttuurin esineissä näkyy edelleen Ahrensburgin kulttuurin kuuluvia työstötekniikan piirteitä. Pohjoisesta Ruotsin Lapista ei ole merkkejä varhaismesoliittisesta asutuksesta, sillä alue oli viimeisenä jääkauden jälkeisen mannerjäätikön peitossa ja sen ihmisasutuksen kannalta välttämättömät luonnon resurssit (kasvillisuus ja eläimistö) kehittyivät vasta myöhemmin.
Sujalan esineistön kivimateriaali vaikuttaa olevan peräisin Norjan Varangin niemimaalta, noin 60–100 kilometrin päästä, Jäämeren rannikolta. Tämä viittaa siihen, että vuotuista liikkumista erilaista ravintoa tarjoavien asuinpaikkojen välillä tehtiin ainakin näiden paikkojen välillä. Rannikolla saattoi siten olla Sujalan väestölle tuttua väkeä, jonka kanssa saattoi asioida tai elää.


title: Sujalan muinainen asuinpaikka

text: Muinainen Vetsijärvi oli 8300–8200 eaa. muutaman metrin korkeammalla ja nykyinen ranta oli silloin saarena. Se oli asuinpaikkana hyvä, sillä saareen eivät pedot uskaltaneet kovin röyhkeästi tulla. Jääkauden jälkeinen mannerjäätikkö oli sulanut paikalta pois lukuun ottamatta joitakin läheisiä jäätiköitä. Jääkenttien pohjoisreuna sijaitsi kaukana etelässä Ruotsin puolella.


title: Sujalan muinainen asuinpaikka

text: Jäätikön sulamisen jälkeen noin 1000 v. aiemmin kasvit valtasivat paljaan maan. Ensin saapuivat ainakin marunat, pajut ja kanervat. Nämä syrjäytyivät osittain vaivaiskoivun ja variksenmarjan tieltä. Vaikutelma, joka oli tundramainen, muuttui ennen asukkaiden saapumista, kun koivu metsitti seudun. Ilmaston lämpötila oli silloin jo yli nykypäivän vuotuisen keskilämpötilan.


title: Sujalan muinainen asuinpaikka

text: Tundravaiheessa seudulla eli muun muassa pieniä jyrsijöitä, naaleja, kärppiä ja tunturipeuroja. Metsien lisääntyessä mukaan tulivat jänikset, sudet, ketut ja saukot. Linnut mainitaan harvoin näissä yhteyksissä, mutta niiden voi olettaa saapuvan paikalle ensimmäisinä kasvien mukana.


title: Rita Tainola

text: Rita Hannele Tainola-Tapiovaara (s. 7. joulukuuta 1954 Helsinki) on suomalainen toimittaja.


title: Rita Tainola

text: Rita Tainola kirjoitti ylioppilaaksi 1973, valmistui HSO-sihteeriksi 1976 ja opiskeli lyhyen ajan oppilaitoksessa nimeltään Cambridge School of English 1976. Työuransa hän aloitti 1976 hoitamalla eri yrityksissä tiedotus- ja suhdetoimintaa. Rita Tainolan ura toimittajana sai alkunsa vuonna 1978, kun hän meni töihin Eeva-lehteen. Vuonna 1980 Tainola siirtyi Ilta-Sanomiin, missä hän työskenteli vuoteen 1988. Sen jälkeen Tainola muutti Beverly Hillsiin ja kirjoitti lehtiin freelancerina. Hän kirjoitti muun muassa Turun Sanomiin 1989–1991. Hän palasi Suomeen 1991 ja vuosina 1992-1994 työskenteli jonkin aikaa freetoimittajana eri aikakauslehdille. Seura palkkasi hänet vuonna 1994. Vuodesta 1997 Rita Tainola on toiminut Ilta-Sanomien toimittajana.


title: Rita Tainola

text: Jordanian edesmennyt kuningas Hussein antoi Rita Tainolalle ensimmäisen luokan komentajamerkin Ammanissa vuonna 1993. Merkki luovutettiin Tainolalle, koska hän oli kerännyt erilaisilla tapahtumilla rahaa lapsille, jotka elivät Jordanian köyhyysrajan alapuolella. Hän on saanut tunnustusta myös Suomen sotaveteraaniliitolta, joka palkitsi Tainolan ansiomerkillä vuonna 2000. Se annettiin Tainolalle kiitoksena hänen toiminnastaan sotaveteraanityön päämäärien hyväksi. Vuonna 2007 Tainola sai Ilta-Sanomien journalistipalkinnon. Suomen tasavallan presidentti Tarja Halonen myönsi vuonna 2009 Rita Tainolalle Suomen Leijonan Ritarikunnan ritarimerkin hänen ansioistaan hyväntekeväisyystyössä sekä Suomen ja Lähi-idän (erityisesti Qatarin) suhteiden kehittämisessä. Tainola on Suomi-Qatar-seuran puheenjohtaja.


title: Rita Tainola

text: Rita Tainolan isän suku on kotoisin Venäjältä ja äidin Karjalasta. Tainola on uskonnoltaan Venäjän ortodoksi ja kuuluu Pyhän Nikolauksen seurakuntaan. Hän asuu Helsingissä ja on naimisissa Jukka Tapiovaaran kanssa.


title: Lentopallon 2-sarjakausi 2010–2011

text: Lentopallon miesten 2-sarjakausi 2010–2011 pelattiin seitsemässä alkulohkossa, joiden parhaat jatkoivat kamppailua noususta Lentopallon 1-sarjaan.


title: Lentopallon 2-sarjakausi 2010–2011

text: Kahden ottelun yhteistulos ratkaisi nousijan.


title: Nikotiinimyrkytys

text: Nikotiinimyrkytys on nikotiinista aiheutuva myrkytystila. 60 milligrammaa (mg) imeytynyttä nikotiinia voi olla hengenvaarallista henkilölle, joka ei ole aikaisemmin altistunut nikotiinille (vastaa noin 30-40 savukkeen nikotiiniannosta).


title: Nikotiinimyrkytys

text: Yleensä myrkytystila ei johdu tupakanpoltosta vaan pikemminkin esimerkiksi tupakan lehtien syömisestä tai ihokontaktista. Tyypillistä on, että myrkytyksen saa lapsi, joka on syönyt tupakantumppeja tai nikotiinipurukumia. Myrkytysoireet ilmenevät nopeasti, ja jos altistus loppuu heti, myrkytys paranee yleensä itsestään. Vakava myrkytys voi vaatia sairaalahoitoa.


title: Nikotiinimyrkytys

text: Nikotiinimyrkytys oireilee aluksi pahoinvointina, hikoiluna, kuolan valumisena, päänsärkynä ja vatsakramppeina. Altistuksen jatkuessa voi ilmetä oksentelua, heikkoutta, ihon kalpeutta ja hengitysvaikeuksia. Vakavan myrkytyksen saaneelle voi kehittyä esimerkiksi sydämentykytystä, kouristuksia, pyörtyminen ja kooma. Myrkytys voi myös johtaa kuolemaan.


title: Nikotiinimyrkytys

text: Tupakkapelloilla työskentelevillä nikotiinimyrkytykset ovat tavallisia.


title: Nikotiinimyrkytys

text: Nikotiini on useimmille eliöille myrkyllistä. Suuri määrä nikotiinia voi imeytyä ihon lävitse ja näin voi käydä esimerkiksi märkiä tupakkakasvin lehtiä käsiteltäessä. Suurille nikotiinimäärille altistuvat usein tupakkaa käsittelevät tupakkatyöläiset, nikotiinituotteita syöneet lapset, nikotiinihyönteismyrkkyjä käsitelleet ja itsemurhaa nikotiinilla yrittäneet.


title: Nikotiinimyrkytys

text: Määrän, joka tappaa puolet annoksen saaneista ihmisistä, eli LD-arvon, on useissa eri lähteissä väitetty olevan 0.8 mg/kg nieltynä. Tämä on 60 mg nikotiinia 75 kg painoiselle henkilölle. Tämä määrä on kuitenkin kyseenalainen ja todellinen LD-arvo on todennäköisesti 6.5–13 mg/kg jolloin tappava annos olisi 0.5–1 grammaa.


title: Nikotiinimyrkytys

text: Nikotiini ärsyttää suuta ja kurkkua nieltynä tai hengitettynä saaden aikaan limakalvojen polttelua ja lisääntyneen syljen erityksen. Myrkytys alkaa nopeasti. Vakavissa tapauksissa oireisiin kuuluvat muun muassa vapina, ihon sinertävyys (syanoosi), epileptiset kouristukset, kooma, hengityksen lamaantuminen ja kuolema.


title: Nikotiinimyrkytys

text: Lievempään myrkytykseen liittyvät muun muassa päänsärky, pahoinvointi, huimaus, oksentelu, innostuneisuus, nälän tunteen katoaminen, heikko-olo, nopea sydämen syke, hikoilu ja kylmänväreet. Oireet kestävät 12–24 tuntia ja ennuste on yleensä hyvä: valtaosa ihmisistä parantuu ilman hoitoa. Lievää myrkytystä tavataan erityisesti tupakan raakoja lehtiä käsittelevillä tupakkatyöläisillä. Tässä yhteydessä myrkytys tunnetaan englanniksi nimellä "green tobacco sickness".


title: Nikotiinimyrkytys

text: Tarkemmin jaoteltuna myrkytyksen oireet voidaan jakaa keskenään osin päinvastaisiin alku- ja myöhäisvaiheen oireisiin. "Alkuvaiheeseen" voi liittyä pahoinvointi, oksentelu, vatsakivut, syljen eritys, alahengitysteiden liman eritys (bronchorrhea), kiihtynyt hengitys, korkea verenpaine, nopea sydämen syke, ihon kalpeus, pupillien supistuminen, huimaus, päänsärky, sekavuus, pakkoliikkeet (ataksia), lihasvapina ja kouristuskohtaukset. "Myöhäisvaiheeseen" voi liittyä ripuli, hengityksen heikkeneminen, hengitysvaikeudet/katkot, sydämen harvalyöntisyys, matala verenpaine, erilaiset rytmihäiriöt, verenkiertošokki, pupillien laajentuminen, heikkous, lihashalvaus ja kooma.


title: Nikotiinimyrkytys

text: Nikotiinimyrkytystä ei voi suoraan parantaa, joten sen oireita pyritään lähinnä lieventämään. Nikotiinimyrkytystä hoidetaan yleensä ensin aktiivihiilellä, jotta ruuansulatuselimistöstä imeytyvän nikotiinin määrä vähenee. Alkuvaiheen oireita ei yleensä lääkitä koska ne menevät nopeasti ohi ja niiden hoito voi olla vaarallista: esimerkiksi korkean verenpaineen hoito beetasalpaajalla voi johtaa alkuvaiheen jälkeen ilmenevässä myöhäisvaiheen verenpaineen laskussa entistä matalampaan paineeseen. Epileptisiä kouristuksia voidaan vähentää bentsodiatsepiineillä. Nesteitä annetaan suoneen matalan verenpaineen kohottamiseksi ja jos tämä ei toimi, sympatomimeettejä (kuten dopamiini tai noradrenaliini) tai muita suonia supistavia aineita voidaan käyttää. Atropiinia annetaan sydämen harvalyöntisyyteen. Hengityslamaa hoidetaan intuboimalla ja mekaanisin ilmapumpuin. Hemodialyysi, hemoperfuusio ja muut kehon ulkoiset myrkkyjen poistoon käytetyt toimenpiteet eivät poista nikotiinia verestä, joten niitä ei käytetä. Hemodialyysiä voidaan kuitenkin käyttää jos potilas kärsii rabdomyolyysistä ja vereen erittynyt myoglobiini uhkaa vaurioittaa munuaisia. Virtsan happamoittaminen voi teoriassa tehostaa emäksisyytensä vuoksi happoliukoisemman nikotiinin poistumista, mutta tätä ei suositella, sillä se voi johtaa kehon liialliseen happamoitumiseen, eli metaboliseen asidoosikseen. Edeltävää menetelmää vaarattomampaa virtsan määrän lisäämistä ei myöskään suositella, sillä se ei todennäköisesti nopeuta parantumista.


title: Lentopallon miesten 1-sarjakausi 2009–2010

text: Kauden 2009 päätteeksi mikään ykkössarjajoukkue ei noussut SM-liigaan, sen sijaan sarjaan nousi Kontiolahden Isku kakkossarjan mestarina. Fuusioseura Kuutoset Volley on myös uusi joukkue sarjassa kaudella 2009-10. Kuutoset peri paikan Nurmon Jymyltä. Etelälohkossa Savonlinnan East Volley luopui sarjapaikastaan.


title: Claudio Santamaria

text: Claudio Santamaria (s. 22. heinäkuuta 1974, Rooma) on italialainen näyttelijä. Santamaria on esiintynyt pääosin italialaisissa elokuvissa. Tunnetuimmat roolit elokuvissa ovat Pojan huone ja Casino Royale.


title: Saamenpuku

text: Saamenpuku (pohjoissaameksi "gákti") on saamelaisten kansallisista tunnuksista näkyvin. Se on alkuperältään kansanpuku, jonka käyttö ei ole missään historian vaiheessa katkennut. Nykyisin saamenpukua käytetään suurimmaksi osaksi vain juhlapukuna


title: Saamenpuku

text: 2000-luvun saamelaisten arkipukeutuminen ei juuri eroa suomalaisten pukeutumisesta, mutta länsimaisten vaatteiden lisäksi lähes jokaiselta saamelaiselta löytyy myös saamenpuku., joka puetaan päälle tärkeisiin tilaisuuksiin. Saamenpuvulla saamelainen edustaa omaa sukuaan, aluettaan ja kansaansa. Suomen puolella on käytössä viisi saamenpuvun päämallia: Tenonvarren, Enontekiön-Koutokeinon, Sodankylän/Vuotson, Inarin ja Kolttasaamelainen puku.


title: Saamenpuku

text: Pukuja valmistetaan nykyisin monenlaisista materiaaleista (verka-, puuvilla- ja tekokuitukankaista, silkistä ja jopa pitsistä) ja eri väreissä. Oleellista on kuitenkin aina oman saamelaisryhmän, alueen tai jopa suvun mallin säilyttäminen. Ei siis ole samantekevää, minkälaista pukua, lakkia tai vyötä käytetään. Mallit, värit ja koristenauhojen sommittelu kertovat kantajansa saamelaisryhmän, usein suvunkin.


title: Saamenpuku

text: Tyypilliset värit puvuissa ovat keltainen, punainen ja sininen. Keski- ja Itä-Lapin sekä paikoin Ruijan suomenkielinen, mutta osin saamelaisperäinen väestö käytti samantapaista, tosin lähes koristelematonta vaatepartta työasunaan tunturissa 1950-60-luvuille saakka. Lapin tuntija, kirjailija Yrjö Kokko kertoo kirjassaan "Sudenhampainen kaulanauha", että saamenpuvun housut voivat olla myös parkitusta poronnahasta tehdyt ja voidellut saijavoiteella, jolloin niillä saattoi istua lumessakin esimerkiksi kesken hiihtomatkan.


title: Saamenpuku

text: Saamelaisten lipussa käytetään samoja värejä kun saamenpuvuissa.


title: Saamenpuku

text: Kolttasaamelaisten pukua käytetään Inarin itäosissa, Sevettijärven ja Nellimin alueilla.


title: Saamenpuku

text: Kolttasaamelaisen naisen puku on lähellä karjalaisen naisen kansallispukua. Siihen kuuluu siviilisäädyn mukaan määräytyvä lakkimalli, sarafaanihame ja helmikoristeltu vyö. Myöskin lakki on koristeltu helmin. Kolttasaamelaisen miehen pukua on kehitetty viime vuosina ja se näyttää kehittyvän muiden saamelaisryhmien miesten pukumallien suuntaan. Kolttasaamelaisten miesten perinteisestä pukuparresta parhaiten on säilynyt nelikolkkainen ketun nahasta valmistettava talvilakki.


title: Saamenpuku

text: Helmikirjonta on kolttasaamelaisten perinteinen koristelutapa, jossa pienet lasihelmet ommellaan koristeellisiksi kuvioiksi yleensä punaiselle veralle. Osaan kirjontamalleista on saatu vaikutteita ortodoksisesta uskonnosta, kuten risti- ja kirkkokuvioita. Eri kolttasuvuilla on ollut omat kirjontamallinsa, mutta nykyisin ne ovat sekoittuneet kaikille yhteisiksi koristemalleiksi. Helmikirjonnalla koristellaan mm. päähineet, vyöt, poron juhlavaljaat ja erilaiset sisnatyöt.


title: Saamenpuku

text: Enontekiön puku on sama, mitä käytetään Norjan Kautokeinon alueella.


title: Saamenpuku

text: Puku on koristeellisin Suomen saamelaisalueen puvuista. Se koristellaan koristenauhoilla, joiden määrä, materiaali ja väritysvaihtelevat aikakaudelle ominaisten koristelutyylien, koristenauhojen saatavuuden sekä puvun ompelijan ja käyttäjän mieltymysten mukaan. Eri ompelijoilla on itse kullakin omat koristelutyylinsä, joiden perusteella pukuihin perehtyneet henkilöt voivat helposti tunnistaa ompelijan. Aikaisemmin puvuista pystyi koristelun perusteella näkemään, mihin sukuun puvun käyttäjä kuului.


title: Saamenpuku

text: Inarinsaamelaisen puvun samankaltaisuutta löytyy eniten Norjan Varanginvuonon ja Sodankylän/Vuotson saamenpuvuista, mutta sitä käytetään yleisimmin Inarin kunnan alueella, lähinnä Inarinjärven ympäristössä.


title: Saamenpuku

text: Puvun pohjavärinä on musta tai tummansininen, mutta materiaalien saatavuus on vaikuttanut osaltaan pohjavärien valintaan. Aikaisemmin käytettiin myös harmaita sarkapukuja. Yleensä Inarin puku ommellaan verasta tai sarasta, mutta nykyään myös satiinista ja sametista. Suvuissa kulkevat perinteet ja ompelijoiden oma koristelutyyli heijastuvat Inarin puvuissa, ja koristeverkojen määräkin on asettanut tietyn rajansa puvun koristelussa.


title: Saamenpuku

text: Nykyiset Sodankylän saamelaiset ovat lähtöisin Koutokeinon, Enontekiön ja Kaaresuvannon alueilta. Saamelaisten muuton uusille alueille aiheuttivat rajasulut, 1852 Suomen ja Norjan sekä 1889 Suomen ja Ruotsin välillä. Laidunahtaus pakotti porosaamelaisia etsimään laidunalueita uusilta seuduilta, näin osa heistä muutti poroineen Sodankylän pohjoisosaan Sompioon. Alkuaikojen liikkuvasta poropaimentolaisuudesta mukauduttiin pikkuhiljaa asumaan yhtä asuinpaikkaa, jolloin liikkuminen rajoittui pienemmälle alalle. Muuttotaustansa vuoksi heidän vaatetuksestaan voi löytää samoja piirteitä, joita oli lähtöalueen saamelaisilla 1800-luvun lopussa.


title: Saamenpuku

text: Utsjoen pukua käytetään koko Tenojoen vesistöalueella molemmin puolin rajaa sekä joillakin alueilla Inarin kunnan puolella.


title: Saamenpuku

text: Utsjoen puku on Suomessa käytettävistä puvuista vähiten koristeltu. Tavallisin väri on sininen, mutta myös valkoisten, punaisten ja vihreiden pukujen käyttö on yleistynyt. Mustat, tummansiniset ja valkoiset puvut olivat yleisiä silloin, kun pukuja vielä ommeltiin sarasta.


title: Petollinen viettely

text:
Petollinen viettely on Suomessa yksi oikeustoimilain mukaisista pätemättömyysperusteista, jotka aiheuttavat oikeustoimen pätemättömyyden. Oikeustoimilaki sääntelee erityisesti sopimusoikeutta. Pätemättömyysperuste on voimassa oikeustoimen tekemisestä lähtien, joten sillä on taannehtiva vaikutus. Oikeustoimi ei sido lain 30 §:n mukaan siihen vieteltyä, jos se, johon oikeustoimi on kohdistettu, on saanut sen aikaan petollisella viettelyllä. Oikeustoimi on pätemätön silloinkin, kun vastapuoli on tiennyt tai hänen olisi pitänyt tietää, että toinen on petollisesti vietellyt oikeustoimen tekijän sen tekemiseen.
Petollisen viettelyn tunnusmerkistö täyttyy, kun henkilölle esitetään seikka, joka ei pidä paikkaansa, tai todellista asiaa vääristellään. Myös oikeustoimen kannalta merkityksellisen seikan salaaminen saattaa olla petollista viettelyä. Salaaminen on petollista viettelyä erityisesti silloin, kun sopijapuolella on ollut velvollisuus tehdä asia vastapuolelle selväksi. Pätemättömyyden syy on sopijapuolle aiheutettu vääristynyt kuva sopimuksen oikeusvaikutuksista.


title: Petollinen viettely

text: Petollinen viettely muistuttaa petosta. Petoksen tunnusmerkistö täyttyy kuitenkin vain, jos siihen syyllistynyt on ryhtynyt toimintaan hankkiakseen itselleen tai toiselle oikeudetonta taloudellista hyötyä ja aiheuttanut toiselle vahinkoa. Petollinen viettely ei edellytä edun hankkimista tai vahingon aiheuttamista. Toisen sopijapuolen taivuttaminen oikeustoimen tekemiseen riittää. Petolliseen viettelyyn voi syyllistä jompikumpi sopimuksen osapuolista tai ulkopuolinen henkilö. Jos erehdyttävät tiedot on antanut ulkopuolinen henkilö, pätemättömyyden edellytyksenä on, että vastapuoli on tiennyt tai hänen olisi pitänyt tietää erehdyttämisestä. Vääristellyllä asianhaaralla tulee olla myös merkitystä sopimuksen kannalta, jotta petollinen viettely tulisi kysymykseen.


title: Petollinen viettely

text: Petollisesta viettelystä on erotettava tuotteiden mainostus ja kehuminen. Vaikkei kodinkone myyjän kehuma "maailman paras pesukone" olisikaan maailman paras, ei myyjän toiminta täytä petollisen viettelyn tunnusmerkistöä.


title: Satuja vallasta

text: Satuja vallasta on suomalais-ruotsalainen lyhyt animaatio. Sarjan ovat luoneet Riitta Rautoma ja Heikki Partanen. "Satuja vallasta" -sarja koostuu erillisistä tarinoista, joissa kaikissa on eri henkilöt. Sarjan sisältö on väkivallan vastainen ja kunkin tarinan aiheena on jokin ilmiö tai ajatus, ne kertovat itsekkyydestä, ystävyydestä, vallasta ja monesta muusta elämän ilmiöstä.


title: Savjolovon asema (Moskova)

text: Savjolovon asema () on Moskovassa sijaitseva Venäjän rautateiden rautatieasema. Se luetaan tavallisesti yhdeksi kaupungin yhdeksästä päärautatieasemasta, vaikka asema palvelee ainoastaan lähijunaliikennettä.


title: Savjolovon asema (Moskova)

text: Rautatieasema sijaitsee Moskovan ydinkeskustan luoteispuolella, 4,9 kilometriä Punaiselta torilta. Käynti "Savjolovskaja"-metroasemalle on heti rautatieaseman pääovien itäpuolella. Metroasema kuuluu Moskovan metrolinja 9:n (harmaa) reitistöön.


title: Savjolovon asema (Moskova)

text: Rautatieasema on saanut nimensä Moskovasta 130 kilometriä pohjoiseen sijainneesta Savjolovon kylästä (Савёловo). Savjolovo on sittemmin sulautettu Volgan vastarannalla sijaitsevaan Kimryn kaupunkiin, mutta rautatieaseman nimi on yhä Savjolovo.


title: Berg von Linde

text: Berg von Linde on Ruotsin ritarihuoneeseen kirjoitettu aatelissuku numero 1917. Suvun kantaisä Niclas Barg oli majuri ja sai kuningas Kaarle IX:ltä sätereitä.Hänen pjanpoikansa Otto Adrian Berg (1711-1768) liittyi vapaaehtoisena armeijaan vuonna 1723 ja kohosi kapteeniksi vuonna 1744. Vuonna 1749 hänestä tuli äskettäin perustetun Miekkaritarikunnan ritari, majuriksi hän kohosi vuonna 1750 ja aateloitiin vuonna 1751 nimellä Berg von Linden. Vuonna 1755 hän oli Pommerissa linnoitusjoukkojen everstiluutnantti ja 1764 Suomen linnoitusprikaatin eversti. Jean Albrecht Berg von Linde (1793-1857) toimi notaarina Götan hovioikeudessa ja tämän jälkeen asessorina Skoonen ja Blekingen hovioikeudessa ja lopulta Blekingen hovioikeuden presidenttina. Hänestä sai vuonna 1848 Pohjantähti-ritarikunnan suurristin.


title: Snake Eyes (elokuva)

text: Snake Eyes on vuonna 1998 ilmestynyt jännityselokuva. Elokuvan pääosia näyttelevät Nicolas Cage, Gary Sinise, Carla Gugino, John Heard, Joel Fabiani ja Luis Guzmán. Elokuvan on ohjannut Brian De Palma.


title: KNM Alta (M314)

text: KNM Alta (runkonumero M314) on norjalainen Sauda-luokan miinanraivaaja, joka oli Norjan laivaston palveluksessa vuosina 1966–1996. Laiva oli rakennettu puusta ja ei-magneettisista metalleista. Se oli alun perin Yhdysvaltain laivaston Adjutant-luokan miinanraivaaja "USS Arlon" (ent. "USS MSC-104").


title: KNM Alta (M314)

text: "KNM Alta" luovutettiin Belgian laivastolta Norjalle maaliskuussa 1966, jolloin Belgialle luovutettiin entiset Yhdysvaltain laivaston Aggressive-luokan miinanraivaajat "KNM Lagen" ja "KNM Namsen". Alus palveli ennen palveluksesta poistoaan uusien Oksoy/Alta-luokkien alusten järjestelmien testialustana. Korvaavan aluksen astuessa palvelukseen "KNM Alta" poistettiin palveluksesta ja alusluettelosta 1986. Alus muutettiin museolaivaksi. Sen omistaa Norjan Forsvarsmuseet, mutta siitä pitää huolta vapaaehtoisjärjestö Fartøylaget KNM Alta.


title: Terencio Sierra

text: Terencio Esteban Sierra Romero (16. marraskuuta 1839 San Francisco de Coray, Honduras – 25. syyskuuta 1907 Granada, Nicaragua) oli hondurasilainen poliitikko, joka oli maansa presidenttinä 1899–1903.


title: Terencio Sierra

text: Sierra oli nuoruudessaan latojan oppipoikana ja myöhemmin harjoitti ammattia El Salvadorissa. Sen jälkeen hän työskenteli laivayhtiön tilitarkastajana ja matkusteli paljon. Yhdysvalloissa hän hankki tutkinnon insinööri- ja sotatieteistä. Sierra palasi Hondurasiin 1870-luvun alussa oltuaan kymmenen vuotta ulkomailla. Hän työskenteli hetken siviilipuolella mutta liittyi sitten armeijaan.


title: Terencio Sierra

text: Marco Aurelio Soton hallituskaudella Sierra sai johdettavakseen useita teknisiä projekteja. Lopulta hän ajautui kuitenkin ristiriitoihin Soton kanssa ja joutui lähtemään maanpakoon Nicaraguaan. Policarpo Bonillan johdolla liberaalit kaatoivat Ponciano Leivan hallinon 1893, ja Sierra johti liberaalien joukkoja monissa taisteluissa. Hänet valittiin Bonillan seuraajaksi 1898, ja hän vannoi virkavalansa 1899. Sierran pyrittyä säilyttämään valtansa vielä vuoden 1903 jälkeen Manuel Bonilla syrjäytti hänet. Sierra kuoli Nicaraguassa 1907.


title: Tekijänoikeuden raukeaminen

text: Tekijänoikeuden raukeaminen tarkoittaa eräiden tekijän oikeuksien lakkaamista sen jälkeen kun teoksen fyysinen kappale on tekijän luvalla toimitettu markkinoille ja myyty tai muuten pysyvästi luovutettu uudelle omistajalle. Tätä oikeuden lakkaamista teoskappaleen luovutuksen tai muun vaihdantaan saattamisen johdosta kutsutaan oikeuden raukeamiseksi eli "konsumoitumiseksi".


title: Tekijänoikeuden raukeaminen

text: Asiaa koskevat säännökset ovat Suomen tekijänoikeuslain 19 ja 20 §:ssä. Näitä vaihdannassa lakkaavia tekijänoikeuksia ovat tekijän levitysoikeus ja tekijän näyttämisoikeus. Esimerkiksi kirjan kaupasta ostanut henkilö voi myydä kirjan edelleen, taideteoksen omistuksensa hankkinut voi näyttää teosta julkisesti tai yksityinen henkilö voi myydä levyn toiselle tekijänoikeuden estämättä.


title: Tekijänoikeuden raukeaminen

text: Tekijänoikeuden raukeaminen on erotettava "tekijänoikeuden voimassaolon päättymisestä", joka tarkoittaa tekijänoikeudellisen suoja-ajan päättymistä, sekä "tekijänoikeudesta luopumisesta", joka tarkoittaa tekijän vapaaehtoista luopumista osasta tai kaikista (taloudellisista) oikeuksistaan teokseen.


title: Melbourne Shuffle

text: Melbourne Shuffle on rave- ja klubitanssi, joka syntyi 1980-luvulla. Tanssissa liikutaan usein joko liikkeellä "running man" jossa juostaan kuin sutien tyylistä riippuen jalat korkealle nostaen ja heiluttaen käsiä rymikkäästi tai "shuffle" liikkeellä jossa liikutaan yhdellä jalalla kantapään ja varpaiden avulla (c-walk yhdellä jalalla) toista jalkaa potkien eri sivuille variaatiosti riippuen.


title: Melbourne Shuffle

text: Melbourne Shuffle muokkautui 80-luvun stomping-tanssista kun breakbeat ja tekno musiikkiin tuli vaikutteita ravesta. Se sai vaikutteita myös breakdancesta ja hip hopista, josta "running man" on peräisin.


title: Melbourne Shuffle

text: 90-luvun puolivälissä Melbourne Shufflesta tuli yhä suositumpi, jolloin syntyi monia tyylejä, mutta kaikissa säilyi pääliikkeenä "shuffle", jossa liikutaan kantapäitä ja varpaita liikuttamalla. Tästä tulikin nimi Melbourne Shuffle. Käsien liikkeestä tuli myös vallitsevampi.


title: Melbourne Shuffle

text: Vuonna 2011 LMFAO toi tanssin uudelleen muotiin kappaleellaan Party Rock Anthem, jonka musiikkivideossa tanssikoreografia perustuu muokattuun Melbourne Shuffleen. Useiden Melbourne shufflen sekä Hardstyle shufflen harrastajista kuitenkin pitävät LMFAO:n versiota shufflesta halpana sekä typerän näköisenä tanssina eikä edes yhdistä melbourne shufflea sekä LMFAO shufflea toisiinsa, vaan pitävät niitä kahtena aivan erilaisena tanssilajina.


title: Upton Parkin metroasema

text: Upton Park on Lontoon metron Hammersmith & City Linen ja District Linen asema. Se sijaitsee Upton Parkin kaupunginosassa Newhamin alueella Itä-Lontoossa. Asemalta on lyhyt matka West Ham Unitedin entiselle kotistadionille Boleyn Groundille, jota kutsutaan usein myös nimellä Upton Park.


title: Upton Parkin metroasema

text: Upton Parkin aseman avasi London, Tilbury and Southend Railway (LTSR) vuonna 1877. Asemalla on kaksi käytössä olevaa laituriraidetta.


title: Maan varjo

text: Maan varjolla tarkoitetaan auringonlaskun aikana itäisessä horisontissa ja auringonnousun aikaan läntisessä horisontissa havaittavaa siniharmaata aluetta. Sen yläpuolella olevaa ruskeaa aluetta kutsutaan vastaruskoksi. Niiden raja ei ole terävä, koska ilmakehän ylärajakaan ei ole terävä.


title: Maan varjo

text:
Maan varjo näkyy taivaanrannasta kohoavana siniharmaana vyöhykkeenä auringonlaskun vastakkaisella suunnalla, ja se sulautuu ilman selvää rajaa punertavaan vastaruskoon. Saman ilmiön voi nähdä myös aamulla länsitaivaalla ennen auringonnousua.
Mitä pitemmälle aurinko laskee, sitä korkeammalle varjo kohoaa. Liike muuttuu yhä nopeammaksi varjon noustessa. Varjo katoaa lopulta hämärään kohottuaan 5-10 asteen korkeudelle. Aamulla puolestaan varjo näkyy länsitaivaalla ja laskee sitä mukaa kun aurinko nousee idän suunnalta.


title: Maan varjo

text: Maan varjo näkyy sitä selvemmin mitä puhtaampi alailmakehä on. Sen yläpuolisen vastaruskon kirkkaus taas kasvaa mitä enemmän epäpuhtauksia on, mikä tekee maan varjon erottamisen helpommaksi.


title: What a bitch

text: What a bitch on Marjaana Aumaston vuonna 2007 ilmestynyt runokokoelma. Teoksen julkaisi Tammi.


title: Vastarusko

text:
Vastarusko on auringonlaskun aikaan itäisessä horisontissa havaittava punertavanruskea alue. Sen alapuolella on maan varjo. Sen voi nähdä myös aamulla länsitaivaalla.
Vastarusko näkyy sitä kirkkaampana mitä enemmän kosteutta ja pölyä ilmakehässä on.


title: National Rail

text: National Rail on brittiläisen Association of Train Operating Companiesin (ATOC) omistama tavaramerkki, jonka alaisuudessa markkinoidaan suurinta osaa Yhdistyneen kuningaskunnan rautatieliikenteen henkilöliikennepalveluista. ATOC:n alaisuudessa toimii yli 20 rautatieyhtiötä, jotka vastaavat liikenteen toteutuksesta. Kaikkien yhtiöiden juna-aikatauluja ja lippujen hintoja voi hakea Natoinal Rail Enquiries -palvelusta. Kaikki myytävät junaliput ovat ulkoasultaan samanlaisia, ja niissä on National Railin kaksoisnuolilogo.


title: National Rail

text: Rautateiden infrastruktuurista Britanniassa vastaa Network Rail. Pohjois-Irlannin rautatieyhtiö NI Railways ei ole osa National Rail -yhteistyötä.


title: Islamic Republic of Iran Broadcasting

text: IRIB (, ) on Iranin yleisradioyhtiö, joka tunnettiin ennen islamilaista vallankumousta nimellä Iranin kansallinen radio ja televisio.


title: Islamic Republic of Iran Broadcasting

text: IRIB omistaa mm. 1, 2, 3, 4, 5, Teheran TV, ja Press TV -televisiokanavat sekä useita radiokanavia.


title: Hurri (täsmennyssivu)

text: Hurri voi viitata seuraaviin:


title: Purppuravalo

text: Purppuravalo on auringon laskettua samalla suunnalla taivaanrannassa havaittava purppuran värinen kaareva alue . Se on voimakkaimmillaan porvarillisen hämärän lopulla, kun aurinko on 4-6 astetta horisontin alapuolella. Se ulottuu 20-30 asteen korkeudelle horisontista. Ilmiö näkyy parhaiten ilmakehän ollessa puhdas, kuten sään seljettyä sateen jälkeen. Sama ilmiö näkyy myös aamulla auringonnousun suunnassa porvarillisen hämärän alussa.


title: Purppuravalo

text: Purppuravalo syntyy punaisen ja sinisen valon sekoittuessa. Sininen valo on alemmasta ilmakehästä maapallon varjoon sironnutta valoa. Punainen valo puolestaan on ilmakehässä pitkän matkan kulkenutta punertunutta valoa, joka siroaa stratosfäärin alaosissa noin 20-30 kilometrin korkeudessa leijailevasta erittäin hienojakoisesta pölystä. Purppuravalon voimakkuus vaihtelee, ja joinakin iltoina sitä ei näy lainkaan. Mitä enemmän pölyä stratosfäärin alaosissa on, sitä voimakkaampana purppuravalo näkyy. Esimerkiksi Pinatubon tulivuoren purkauksen jälkeen 1991 purppuravalo näkyi hyvin usein noin vuoden verran.


title: Steve Jobs (kirja)

text: Steve Jobs on Walter Isaacsonin kirjoittama elämäkertakirja Applen perustajasta Steve Jobsista. Teoksen on suomentanut Jyri Raivio, ja se ilmestyi 2011 Otavan kustantamana.


title: Steve Jobs (kirja)

text: Kirjoittaja Isaacson on "Timen" entinen päätoimittaja ja työskennellyt myös CNN:llä. Hän on kirjoittanut aiemmin elämäkerrat Benjamin Franklinista ja Albert Einsteinista.


title: Steve Jobs (kirja)

text: Teos oli alun perin tarkoitus julkaista nimellä "iSteve: The Book of Jobs" mutta Jobsin vaimo ja tytär pitivät nimeä teennäisenä. Jobsista on kirjoitettu aiemmin kaksi elämäkertaa, joille hän ei kuitenkaan ole antanut hyväksyntäänsä, vaan toisen julkaiseminen sai hänet kieltämään sen kustantajan kaikkien julkaisujen myynnin Applen myymälöissä.


title: Steve Jobs (kirja)

text: Elämäkerran kirjoittaja Isaacson kertoo, että Jobs otti häneen useita kertoja yhteyttä, jotta hän ottaisi kirjan tehtäväkseen, mutta Isaacson halusi lykätä aloitusta jopa vuosikymmenien päähän, "siinä vaiheessa kun jäät eläkkeelle". Kun Jobsin vaimo Laurene Powell otti yhteyttä Jobsin jäätyä sairauslomalle ja sanoi, että on viimeinen hetki, Isaacson tarttui työhön. Hän tapasi Jobsin puolentoista vuoden aikana nelisenkymmentä kertaa. Lisäksi hän haastatteli yli sataa Jobsin tavalla tai toisella tuntenutta ihmistä. Jobs suostui siihen, ettei hänellä ole tekstin suhteen mitään sananvaltaa.


title: Steve Jobs (kirja)

text: Helsingin sanomien kriitikon Aleksi Moision mukaan teos ei sisällä varsinaisesti suuria uusia tietoja, mutta se syventää kuvaa ikoniksi nousseesta Jobsista. Moision mukaan kirjan julkisuuteen saamisen kiire näkyy suomennoksessa.


title: Bergengren

text: Bergengren on Ruotsin ritarihuoneeseen kirjoitettu aatelissuku numero 509 ja 1298. Suku on lähtöisin norrköpingistä, missä Anund Thorsson oli pormestarina 1500-luvun jälkipuoliskolla. Myös hänen poikansa Göran mainitaan kaupungin pormestarina vuonna 1618. Anund Göransson (1596–1651) työskenteli kuparikaivosten konttorissa Tukholmassa ja vuodesta 1629 amiraliteetin kirjanpitäjänä. Hänestä tuli kruunun kuparikauppias Stora Kopparberg -kaivoksilla vuonna 1633 ja kaivoksen tarkastaja 1639. Hänet aateloitiin 1650.Georg Bergengren (1659–1710) oli nuorempana matkustellut viiden vuoden ajan Italiassa, Saksassa ja Hollannissa tutustumassa sotavoimien uudistuksiin. Palattuaan Ruotsiin hänestä tuli eversti, Ranskan lähettiläs Augustin Leijonsköldin sihteeri ja sitten kuninkaallisen kanslian kanslisti. Palveltuaan kuninkaallista neuvostoa ja sotamarsalkka Jacob Johan Hastferia Bergengren nimitettiin Riikaan kenraalikuvernöörin kansliaan, missä tuli sihteeriksi 1690. Hänet aateloitiin 1692 ja hän kuoli Riian piirityksessä.


title: Donuts

text: Donuts on yhdysvaltalaisen tuottaja J Dillan (oikealta nimeltään James Yancey) instrumentaalista hip hop -musiikkia sisältävä albumi. Se on julkaistu Stones Throw -levymerkillä J Dillan 32-vuotissyntymäpäivänä 7. helmikuuta 2006. Albumilla on 31 samplepohjaista hip hop -biittiä, joiden kesto on pääasiassa 1–2 minuutin väliltä. "Donuts" on ikään kuin täyspitkäksi albumiksi venytetty demonauha, jossa kappaleenvaihdokset tapahtuvat töksähdellen. Silti "Donuts" on noussut klassikkolevyksi omassa genressään ja saanut loistavia arvosteluja heti julkaisemisestaan lähtien. Siitä on julkaistu sekä CD- että vinyylipainos, josta julkaistiin uusintaversio vuonna 2011.


title: Donuts

text: "Donuts" jäi viimeiseksi J Dillan elinaikana julkaistuksi levyksi, sillä hän kuoli 10. helmikuuta 2006 kotonaan Los Angelesissa, vain kolme päivää "Donutsin" julkaisemisen jälkeen. Hän sairasti harvinaislaatuista verisairautta, johon ei ollut parannuskeinoa. Sairauden takia hän söi 15 eri lääkettä ja oli jatkuvasti huonossa kunnossa.


title: Donuts

text: Vuonna 2005 sairauden kuluttama artisti vietti pitkiä aikoja sairaalassa. Kuolemaa edeltävänä kesänä hänen ystävänsä Stones Throw –levy-yhtiöstä päättivät tarjota auttavan kätensä. He toivat hänelle pienen levysoittimen ja samplerin, joilla hän pystyi jatkamaan musiikin tekemistä myös sairaalassa ollessaan. "Donutsin" 31 kappaleesta 29 syntyi näiden pitkien sairaalajaksojen aikana.


title: The Sixties Blondies

text:
The Sixties Blondies on lauluyhtye, joka esittää 1960-luvun musiikkia. Yhtyeeseen kuuluvat Eeva-Leena Pokela, Kati Borg-Penttilä ja Irma Tapio. Yhtye täydentää Back to the Sixties -yhdistyksen musiikkitarjontaa, ja The Sixties Blondies esiintyy BTS Housebandin kanssa erilaisissa
tilaisuuksissa. Lisäksi yhtye esiintyy myös pelkän pianon säestyksellä.


title: Korea Train Express

text: Korea Train eXpress (KTX) on Etelä-Korean suurnopeusjunajärjestelmä, jota liikennöi pääosin Korail.


title: Korea Train Express

text: Ensimmäisen osan, 420-kilometrisen "Gyeongbu"-suurnopeusjunaradan rakentaminen Soulista Osongin ja Daejeonin kautta Busaniin alkoi vuonna 1992. Rata otettiin käyttöön vaiheittain ja se valmistui lopullisesti vuonna 2006. Toinen rataosuus, "Honam"-suurnopeuslinja (182 kilometriä) Osongista Gwangju Songjeongiin avattiin vuonna 2015. Kolmas osuus, "Sudokwon"-rata on 61 kilometrinen haararata Osongin ja Soulin väliseltä radalta Soulin eteläosiin. Se otettiin käyttöön joulukuussa 2016.


title: Darwininmatkija

text: Darwininmatkija ("Mimus trifasciatus") on matkijoiden heimoon kuuluva varpuslintulaji. Se elää vain kahdella Galápagossaariin kuuluvalla pikkusaarella Tyynellämerellä ja on yksi maailman uhanalaisimmista ja harvinaisimmista lintulajeista. Yksittäinen äärimmäinen sääilmiö tai uusi tulokaslaji saattaisi riittää aiheuttamaan sen kuolemisen sukupuuttoon.


title: Darwininmatkija

text: Darwininmatkija on noin 25 sentin pituinen pikkulintu. Selkäpuolen väritys on tummanruskehtavanharmaa, vatsapuolen sameanvalkoinen. Rinnan sivuilla on myös tummia laikkuja. Lajin nokka on pitkä ja käyrä. Silmät ovat punertavanruskeat. Pyrstö on pitkä ja valkokärkinen. Championin saarella elävät darwininmatkijat ovat pienempiä kuin Gardnerin lajitoverit, mutta niitä ei silti lueta eri alalajeiksi.


title: Darwininmatkija

text: Darwininmatkijaa tavataan vain Galápagossaarten eteläosissa sijaitsevilla Gardnerin ja Championin pikkusaarilla suuremman Floreanan saaren edustalla. Floreanalta laji on jo hävinnyt. Championin saaren pinta-ala on vain 0,1 neliökilometriä, Gardnerin 0,8 neliökilometriä. Darwininmatkijan levinneisyys on suppeampi kuin millään muulla Galápagossaarten matkijalajilla.


title: Darwininmatkija

text: Darwininmatkijan elinympäristössä kasvaa suuria "Opuntia megasperma" -kaktuksia ja muunkinlaista kasvillisuutta, kuten "Parkinsonia"-suvun hernekasveja, "Croton"-suvun tyräkkikasveja ja "Cordia"-suvun lemmikkikasveja.


title: Darwininmatkija

text: Darwininmatkijat elävät kiinteinä sosiaalisina ryhminä eivätkä oleile koskaan kaukana lajitovereistaan. Ryhmä on territoriaalinen, ja siihen kuuluu kahdesta kymmeneen yksilöä. Siinä on yleensä vain yksi tai kaksi pesivää paria. Nuoret linnut auttavat aikuisia poikasten hoidossa siihen asti, kunnes alkavat itse pesiä. Darwininmatkija ei matki muiden lintujen laulua. Laulu on pitkää ja melodista. Sen äänivalikoimaan kuuluu myös kimeä huuto.


title: Darwininmatkija

text: Darwininmatkija viettää paljon aikaa etsien ruokaa maasta ja erityyppisen kasvillisuuden joukosta. Sen ravinto koostuu etenkin maassa elävistä hyönteisistä, mutta se syö myös puissa eläviä hyönteisiä, mettä, siitepölyä, juoksujalkaisia, rapuja, liskoja, hedelmiä, marjoja, raatoja, ruskosuulien oksentamaa ruokaa sekä leguaanien ja merilintujen munia. Opuntiakaktukset ovat darwininmatkijalle tärkeä ruoanlähde, josta ne saavat hedelmiä, mettä ja siitepölyä. Kaktuksen haarat ovat myös lajin pesäpaikkoja.


title: Darwininmatkija

text: Ensimmäinen ei-tieteellinen havainto darwininmatkijasta tehtiin vuonna 1818 Floreanalla. Lajin esiintymisestä Floreanalla kertovat myös laavaonkaloista löydetyt fossiilit. Charles Darwin keräsi näyteyksilöitä käydessään saarella vuonna 1835. Hän huomasi, että Floreanan, eli tuolloisen Charlesin, matkijat olivat selvästi erilaisia kuin hänen San Cristóbalilla, eli tuolloisella Chathamilla, tapaamansa matkijat. Saariston matkijat vaikuttivat suuresti Darwinin käsitykseen luonnonvalinnasta. Floreanan darwininmatkijat olivat San Cristóbalista kerättyjen sancristóbalinmatkijoiden ohella ehkä tärkeimmät hänen keräämänsä linnut. Darwin keräsi myös lajin tyyppiyksilön, jonka John Gould kuvaili vuonna 1837 nimellä "Orpheus trifasciatus". Darwin kuvasi saaren matkijoita yleisiksi. Floreanalta kerättiin matkija viimeisen kerran vuonna 1852, ja viimeinen havainto saarelta on vuodelta 1868. Lajin uskotaan hävinneen saarelta vuoteen 1880 mennessä. Se säilyi vain kahdella Floreanan edustan pikkusaarella. Häviämisen syy on epäselvä, mutta sen uskotaan liittyvän saarelle tuotujen mustarottien, kissojen ja koirien saalistukseen, ruoanlähteenä ja pesäpaikkana toimivia "Opuntia megasperma" -kaktuksia hävittäneiden vuohien laidunnukseen ja pesiä tuhonneisiin kotihiiriin. Gardnerilla ja Championilla on elinkelpoinen "O. megasperma" -kaktuskasvusto, eikä niillä elä tulokasnisäkkäitä.


title: Darwininmatkija

text: Kansainvälinen luonnonsuojeluliitto IUCN luokittelee darwininmatkijan erittäin uhanalaiseksi lajin suppean levinneisyysalueen takia. Kanta on myös heilahdellut sääolojen vaikutuksesta. Vuonna 1966 kokonaismääräksi arvioitiin korkeintaan 150 yksilöä, ja Championilla arvioitiin vuosina 1980–1991 elävän 24–53 lintua, jotka elivät 8–12 eri reviirillä. Vuosina 2003–2007 Championilla eli vain 20–52 yksilöä, Gardnerilla 67–148 yksilöä. Molempien saarten kannat olivat alhaalla vuonna 2007, koska edellisen vuoden huonot sääolot olivat verottaneet kantoja. Aikuisia darwininmatkijoita oli jäljellä vain 48, joista 18 Championilla. Vuonna 2008 sateita saatiin hyvin ja Gardnerin kanta toipui neljäänsataan lintuun. Populaatio on pysynyt sen jälkeen vakaana, ja vuonna 2012 lintuja arvioitiin olevan 756. IUCN siirsikin vuonna 2017 vakautuneen kannan ansiosta lajin äärimmäisen uhanalaisesta erittäin uhanalaiseksi.


title: Darwininmatkija

text: Kannat laskivat epätavallisen pahaa kuivuutta aiheuttaneen El Niño -sääilmiön takia. Uusi kuivuusjakso voi saada kannan taas laskuun. Kuivuusjaksojen esiintymistiheys on nousussa ja vienyt lajin sukupuuton partaalle. On arvioitu, että Championin kanta säilyy seuraavat sata vuotta vain alle 50 prosentin todennäköisyydellä. Kannanvaihteluiden vaikutusta voidaan lievittää, jos laji saadaan palautettua onnistuneesti Floreanalle.


title: Darwininmatkija

text: Floreanan populaation häviäminen saattoi johtua saarelle tuoduista mustarotista. Rotat eivät ole ainakaan vielä päässeet Gardnerille tai Championille, mutta se on jatkuva uhka. Kummallakin saarella on havaittu vierasperäistä käkiin kuuluvaa ania ("Crotophaga ani"), jonka tiedetään syövän muiden saariston lintujen munia. Myös linturokon uskotaan lisänneen Championin saaren matkijoiden kuolleisuutta vuosien 1982–1983 El Niñon aikaan. Siellä on tavattu myös loisivaa "Philornis downsi" -kärpästä.


title: Darwininmatkija

text: Darwininmatkijakantojen säilymisen pelätään olevan vaarassa myös siksi, että niiden geneettisen monimuotoisuuden uskotaan supistuneen, koska ne eivät saa enää uusia yksilöitä Floreanalta.


title: Darwininmatkija

text: Charles Darwin Foundation teki vuonna 2007 yhteistyössä useiden muiden kansainvälisten järjestöjen kanssa suunnitelman, jonka tavoitteena on palauttaa darwininmatkija takaisin Floreanalle seuraavan kymmenen vuoden aikana. Palautusistutusta pohjustettaisiin hävittämällä vierasperäiset lajit Floreanalta ja lisäämällä darwininmatkijoita vankeudessa. Tämän jälkeen tehtäisiin koeistutus joko villeillä tai vankeudessa kasvaneilla linnuilla ja niitä alettaisiin seurata.


title: Darwininmatkija

text: Palautusistutusten ensimmäisen vaiheen toivottiin alkavan vuonna 2009, jolloin Darwinin syntymästä oli kulunut 200 vuotta. Siirtoa on kuitenkin lykätty, koska vuodeksi 2010 odotetun El Niñon uskottiin vaikeuttavan rottakannan kontrollointia. Lähes kaikki Galápagossaarten maa-alueet kuuluvat vuonna 1959 perustettuun kansallispuistoon, joka on nykyään myös Unescon maailmanperintöluettelossa.


title: TPI

text: TPI (Test Process Improvement) on tietojärjestelmien testausprosessin kehittämismetodologia, jolla arvioidaan organisaation tai projektin testausprosessin kypsyyttä. Mallin avulla voidaan analysoida testausprosessin nykytila – sen heikkoudet ja vahvuudet. TPI-malli auttaa myös määrittelemään tavoitteita testausprosessin parantamiselle ja tuottamaan suunnitelman tavoitteisiin pääsemiseksi.


title: TPI

text:
TPI:n alkuperäisiä elementtejä ovat avainalueet (key areas), kypsyystasot (maturity levels), tarkistuspisteet (checkpoints) ja parannusehdotukset (improvement suggestions). TPI NEXT -versioon on lisätty klusterit (clusters) ja mahdollistajat (enablers).
TPI-mallissa testausprosessia tarkastellaan 16 eri näkökulmasta, joita kutsutaan avainalueiksi:


title: TPI

text:
Kukin avainalue saattaa olla eri kypsyystasolla. Kypsyystasoja TPI:ssä on neljä: alkutaso, hallittu, tehokas ja optimoitu. Malli mahdollistaa vaiheittaisen etenemisen alkutasolta optimoidulle. Jokainen kypsyystason ja avainalueen yhdistelmä on jaettu tarkistuspisteisiin. Eri avainalueiden tarkistuspisteistä on muodostettu klustereita, jotka osoittavat mitä asioita tulisi kehittää samaan aikaan. Näin ollen jokainen klusteri muodostaa yhden parannusaskeleen. TPI-analyysin tuloksena saadaan myös parannusehdotukset, jotka
koskevat itse testausprosessin kehittämistä kohti suurempaa kypsyystasoa. Mahdollistajat puolestaan osoittavat missä testausprosessi ja muut ohjelmistokehityselinkaaren (SDLC) prosessit voivat hyötyä toisistaan.


title: TPI

text: TPI-metodologia kehitettiin 1990-luvun loppupuolella Capgemini-konserniin kuuluvan Sogetin Hollannin yksikössä. Ensimmäinen kirja Test Process Improvement – A practical step-by-step guide to testing julkaistiin 1998. Kirjan kirjoittivat Sogetin testauskonsultit Tim Koomen ja Martin Pol. 2009 TPI:stä julkaistiin paranneltu versio nimeltä TPI NEXT ja kirja TPI NEXT – Business Driven Test Process Improvement. Suurimmat syyt uuden version julkaisemiseen olivat halu korostaa testauksen liiketoimintalähtöisyyttä ja tarve tehdä mallista joustavampi, jotta sitä voitaisiin käyttää myös esimerkiksi ketteriä ohjelmistokehitysmenetelmiä soveltavissa tietojärjestelmäprojekteissa ja organisaatioissa.


title: Pelin henki (vuoden 2000 elokuva)

text: Pelin henki (, tunnetaan myös nimellä "Deception") on vuonna 2000 ensi-iltansa saanut toimintatrilleri, jonka on ohjannut John Frankenheimer. Elokuva jäi taloudellisesti tappiolle ja sai osakseen kritiikkiä. Elokuvan pääosia esittävät Ben Affleck, Charlize Theron, Gary Sinise, James Frain, Dana Stubblefield, Isaac Hayes ja Danny Trejo.


title: Hum Aapke Hain Koun…!

text: Hum Aapke Hain Koun…! (), myös lyhyemmin HAHK, on Sooraj R. Barjatyan ohjaama intialainen romanttinen musikaalielokuva vuodelta 1994. Päärooleja näyttelevät Madhuri Dixit ja Salman Khan.


title: Hum Aapke Hain Koun…!

text: "Hum Aapke Hain Koun…!" oli 1990-luvun eniten tuottanut hindielokuva ja kuuluu myös kaikkien aikojen menestyneimpiin hindielokuviin, jos inflaatio otetaan huomioon. Se voitti parhaan populaarielokuvan National Film Awards -palkinnon ja viisi Filmfare Awards -palkintoa.


title: Hum Aapke Hain Koun…!

text: Elokuva kertoo Premistä (Salman Khan) ja Nishasta (Madhuri Dixit). Prem menetti vanhempansa jo nuorena, ja asuu vanhemman veljensä Rajeshin (Mohnish Behl) kanssa heidän setänsä Kailashnathin (Alok Nath) luona. Rajesh hoitaa yritystään menestyksekkäästi ja perhe etsii hänelle sopivaa morsianta. Professori Siddharth Chaudharylla (Anupam Kher) ja rouva Chaudharylla (Reema Lagoo) on kaksi tytärtä, Pooja (Renuka Shahane) ja Nisha. Chaudharyn pariskunta ja Kailasnath ovat vanhoja ystäviä ja tapaavat ensimmäisen kerran vuosiin. He sopivat Rajeshin ja Poojan avioliitosta. Heti ensi tapaamisesta Nisha ja Prem nahistelevat keskenään, mikä jatkuu myös Poojan ja Rajeshin häissä.


title: Hum Aapke Hain Koun…!

text: Prem tulee hyvin toimeen kiltin ja rakastavan kälynsä kanssa. Jonkin ajan kuluttua Pooja ja Rajesh saavat tietää odottavansa lasta. Professori ja rouva Chaudhary eivät pääse vielä Kailashnathin luo juhlistamaan tulevaa lasta, joten he lähettävät sinne Nishan, joka jää synnytykseen asti. Tänä aikana Nisha ja Prem rakastuvat toisiinsa. Pooja synnyttää pojan. Professori ja rouva Chaudhary saapuvat juhlimaan lapsenlapsensa syntymää. Kun heidän on aika lähteä, kaikki ovat surullisia – varsinkin Prem. Hän ja Nisha lupaavat toisilleen, että olisivat pian ikuisesti yhdessä.


title: Hum Aapke Hain Koun…!

text: Eräänä päivänä Pooja kutsutaan vanhempiensa luokse ja Prem vie hänet sinne. Heidän saapuessaan perille Pooja saa tietää, että Prem ja Nisha rakastavat toisiaan. Hän lupaa järjestää heidät naimisiin ja antaa kaulakorunsa Nishalle sopimuksen merkiksi. Puhelin soi ja Pooja lähtee vastaamaan. Hän rientää iloisena portaita alas, kun hän äkkiä liukastuu. Pooja kuolee pään alueen vammoihin pudottuaan portaat alas. Kaikki ovat surun murtamia.


title: Hum Aapke Hain Koun…!

text: Nisha pitää hyvää huolta kuolleen sisarensa pojasta. Tästä syystä hänen vanhempansa ja Kailashnath keksivät, että hänestä tulisi hyvä äiti lapselle. He päättävät järjestää Nishan ja Rajeshin naimisiin. Nisha kuulee vahingossa vanhempiensa suunnitelmasta naittaa hänet Kailashnathin perheeseen, ja olettaa heidän puhuvan avioliitosta Premin kanssa. Hääjuhlissa hänelle selviää, että hänen pitäisi naida Rajesh.


title: Hum Aapke Hain Koun…!

text: Prem ja Nisha päättävät uhrata rakkautensa Rajeshin ja lapsen vuoksi. Hetkeä ennen häitä Nisha lähettää Premille Poojan antaman kaulakorun ja kirjeen, jotka päätyvät Rajeshin käsiin. Rajesh ymmärtää, että Prem ja Nisha rakastavat toisiaan, ja menee puhumaan heille. Lopulta Nisha ja Prem menevät naimisiin perheidensä suostumuksella.


title: Aden Bulle Mohamud

text: Aden Bulle Mohamud (k. 9. marraskuuta 2011 Mogadishu, Somalia) oli somalialainen poliitikko ja Somalian väliaikaishallinnon parlamentin jäsen vuodesta 2001 alkaen.


title: Aden Bulle Mohamud

text: Aden Bulle oli sotilasarvoltaan eversti Somalian armeijassa. Hän pakeni 1990-luvulla Somalian sisällissotaa Suomeen ja asui perheineen Espoossa. Hän oli Suomen kansalainen.


title: Aden Bulle Mohamud

text: Marraskuussa 2011 kolme AK-47 -rynnäkkökiväärein aseistautunutta miestä murhasi Aden Bullen Mogadishussa Dherkenleyn kaupunginosassa. Somalian väliaikaishallinnon parlamentin edustaja tuomitsi veriteon. Aden Bulle oli kuollessaan 67-vuotias. Al-Shabaab -järjestön taistelijat olivat samalla viikolla hyökänneet myös muita Somalian väliaikaishallinon edustajia vastaan Mogadishussa.


title: Aden Bulle Mohamud

text: Toisen teorian mukaan hänet ammuttiin tiesululle, koska auto ei totellut pysähtymiskäskyä.


title: Walter Isaacson

text: Walter Isaacson (s. 20. toukokuuta 1952) on yhdysvaltalainen toimittaja ja elämäkertakirjailija. Hän on Aspen Instituten hallituksen puheenjohtaja ja toimitusjohtaja. Hän on aiemmin ollut CNN:n hallituksen puheenjohtaja ja toimitusjohtaja tammikuuhun 2003 ja Timen päätoimittaja. Yhdysvaltojen presidentti Barack Obama nimitti hänet Broadcasting Board of Governorsin puheenjohtajaksi. BBG vastaa Yhdysvaltojen valtion ylläpitämien Voice of American, Radio Free Europen ja muiden viestintävälineiden toiminnasta.


title: Estadio de Bata

text: Estadio de Bata on monikäyttöinen stadion Batassa, Päiväntasaajan Guineassa. Stadion valmistui vuonna 2007 ja sinne mahtui aluksi 22 000 katsojaa, kunnes sen määrä laajennettiin 40 000 paikkaan vuoden 2012 jalkapallon Afrikan-mestaruuskisoja varten. se toimii Akonangui FC:n kotistadionina.


title: Akseli Salokannel

text: Juho Akseli Salokannel (sukunimi vuoteen 1898 "Sirenius"; 4. helmikuuta 1876 Hämeenlinna – 20. marraskuuta 1969 Hämeenlinna) oli suomalainen kouluneuvos ja kirjailija.


title: Akseli Salokannel

text: Salokanteleen vanhemmat olivat mylläri Johan Sirenius-Siirainen ja Matilda Karolina Nyberg. Hän valmistui kansakoulunopettajaksi Rauman opettajaseminaarista vuonna 1900 ja filosofian kandidaatiksi Helsingin yliopistosta 1917.


title: Akseli Salokannel

text: Salokannel oli naimisissa kaksi kertaa, 1900–1942 käsityönopettaja Helmi Rostedtin kanssa ja vuodesta 1944 opettaja Katri Emilia Tuomisen kanssa.


title: Eero A. Pulli

text: Eero Anton Pulli (1. tammikuuta 1902 Viipuri – 22. helmikuuta 1973 Kalifornia, Yhdysvallat) oli suomalainen urheilutoimittaja ja kirjailija. Hän käytti myös nimimerkkejä "Swing" ja "Eetu Kivelä".


title: Eero A. Pulli

text: Pulli oli 1920- ja 1930-luvuilla Suomen Sosialidemokraatti-lehden urheilutoimittajana. Myöhemmin hän muutti pysyvästi asumaan Yhdysvaltoihin.


title: Eero A. Pulli

text:
Nimellä "Eero A. Pulli":
Nimimerkillä "Eetu Kivelä":
Nimimerkillä "Swing":


title: Suo, kuokka & Jussi -kollektiivi

text: Suo, Kuokka & Jussi on Sami Pitkämön johtama muusikoiden muodostama kollektiivi, joka on toteuttanut toistaiseksi kaksi produktiota: Suo, Kuokka & Jussi plays Earth, Wind and Fire (2002-2003) ja Suokka & Jussi plays The Beach Boys (2005-2006).


title: Suo, kuokka & Jussi -kollektiivi

text:
Produktioissa on nähty monia suomalaisia huippumuusikoita, kuten Sami Saari, Jukka Perko, Osmo Ikonen, Antti Kleemola, Severi Pyysalo, Jarmo Saari, Arttu Takalo, Esko Heikkinen ja Varre Vartiainen. Suo, Kuokka & Jussi on esiintynyt mm. Ruisrock:ssa, Pori Jazz- festivaalilla sekä pienimuotoisesti ulkomailla, kuten Amsterdam:ssa.
Ryhmän toiminnan ideana on juhlistaa rytmimusiikin merkittäviä artisteja ja merkkipaaluja. Muusikko/ Tuottaja Lassi Ikäheimo vastaa kollektiivin tuotannoista.


title: CYP3A4

text: CYP3A4 on sytokromi P450 -entsyymiryhmään kuuluva entsyymi. Se hyväksyy substraatikseen hyvin monia eri yhdisteitä ja on ihmisellä lääkeainemetaboliaan osallistuvista entsyymeistä tärkein.


title: CYP3A4

text: CYP3A4:ää esiintyy ihmisellä erityisesti maksassa ja ohutsuolessa.


title: CYP3A4

text: CYP3A4-entsyymin substraatit ovat hyvin monimuotoisia. Joukossa on sekä endogeenisiä että vierasaineita. Esimerkkejä ovat lukuisat lääkkeet, eräät hormonit kuten testosteroni ja eräät vitamiinit kuten D-vitamiini.


title: CYP3A4

text: CYP3A4 metaboloi yli 150 lääkeainetta . On arvioitu, että se osallistuu noin joka toisen markkinoilla olevan lääkeaineen aineenvaihduntaan. Eräät lääkeaineet ovat sekä entsyymin substraatteja että sen inhibiittoreita. Entsyymin inhibiittoreiden vaikutuksesta CYP3A4:n kautta metaboloituvien lääkeaineiden pitoisuudet veressä voivat kohota voimakkaasti, jopa 400-kertaisiksi. Tämä aiheuttaa niiden tehon sekä myrkyllisyyden lisääntymistä. Eräät yhdisteet aktivoivat entsyymin toimintaa ja siten nopeuttavat lääkeaineiden metaboloitumista. Tämä heikentää lääkkeiden vaikutusaikaa ja tehoa.


title: Zhuhai International Circuit

text: Zhuhai International Circuit (ZIC) on moottorirata Zhuhain kaupungissa Guangdongin maakunnassa Kiinassa. Moottoriradalla järjestetään muun muassa FIA GT Championship, A1 Grand Prix, Formula V6 Asia ja China Superbike Championship, ennen myös Zhuhain 6 tunnin ajo. Radalla järjestettiin marraskuussa 2011 Intercontinental Le Mans Cupin kuusituntinen osakilpailu, johon myös Mika Häkkinen osallistui.


title: Noro

text: Noro tarkoittaa seuraavia:


title: Finnilä

text: Finnilä on muun muassa seuraavien henkilöiden sukunimi:


title: Parkkonen

text: Parkkonen on vanha itäsuomalainen sukunimi. Siitä on tietoja 1500-luvulta lähtien nykyisen Karjalan luovutetun alueen eteläosasta, Suomen nykyisestäkin Etelä-Karjalasta, Savosta sekä Keski-Suomesta, ja viimeistään 1600-luvulla se esiintyi jo Pohjois-Karjalassakin. Tunnettuja nimenkantajia:


Kidō senshi Gundam Seed C.E. 73 – Stargazer () on Gundam-sarjaan kuuluva japanilainen animaatio, joka sijoittuu Kidō senshi Gundam Seedin aloittamaan Kosminen aikakausi -jatkumoon.


title: Kidō senshi Gundam Seed C.E. 73 – Stargazer

text: Stargazer suunniteltiin ”X”plosion Gundam Seed -projektin ensimmäiseksi teokseksi, ja se oli aluksi nähtävillä internetissä ja erilaisissa tapahtumissa. Ensimmäinen osa oli nähtävillä maksua vastaan Bandai Channelillä 14. heinäkuuta 2006 alkaen. Minisarjassa on kolme 15-minuuttista osaa.


text: 24. marraskuuta 2006 julkaistiin DVD, jossa on sarjan kaikki kolme osaa. DVD:lle on lisätty uusi loppuanimaatio, ja bonusmateriaalina levyllä on myös siihen asti vain Bandain tuotteita myyneissä kaupoissa nähdyt Kidō senshi Gundam Seed Astray: Red Frame & Blue Frame -lyhytanimaatiot.


text: 26. kesäkuuta 2009 julkaistiin myös UMD-painos.


text: Stargazer sijoittuu tv-sarja Kidō senshi Gundam Seed Destinyn tavoin kosmiseksi aikakaudeksi (Cosmic Era, C.E.) kutsutun jatkumon vuoteen 73, Junius Sevenin putoamisen jälkeiselle Maapallolle. Sarjan tuotantohekilöstö koostui eri jäsenistä kuin Seed Destinyn, mutta siihen kuului paljon Kidō senshi Gundam Seedin tekoon osallistuneita henkilöitä. Stargazerissä ei esiinny juuri lainkaan Gundam Seedin ja Seed Destinyn hahmoja – poikkeuksen muodostavat vain ääninä kuultavat Gilbert Dullindal ja Sato sekä äänettömissä cameoissa Multa Azrail, Sting Oakley ja Stellar Loussier.


text: Gundam Seed Destinyn avainasema MBS (Mainichi hōsō) ei osallistunut minisarjan tekoon, mutta se omistaa silti oikeudet siihen.


text: Kosmisen aikakauden vuonna 73 Z.A.F.T.in Minerva-alus ja Jule-yksikkö tuhoavat Junius Sevenin maahanpudotusoperaation käynnistäneen Z.A.F.T.in sotilaskarkurien joukon, ja Maata kohti matkannut Junius Sevenkin hajotetaan osiin meteo breaker -aseilla. Siirtokunnan palaset kuitenkin putoavat maahan ja aiheuttavat valtavia tuhoja, joista henkiinjääneet ovat katkeria ja vihaisia.


text: Jälleen sodan pyörteisiin joutuneessa Maassa D.S.S.D:n tutkimuslaboratoriossa ryhdytään valmistelemaan ”Stargazer”-projektia, jonka tavoitteena on laukaista yksinäinen mobile suit avaruuteen. Tämä hiljaa tähtitaivaalle katsova, puhtaan valkea mobile suit tunnetaan nimellä Stargazer.


text: Tarinan keskiössä ovat avaruudessa syntynyt ja kasvanut koordinaattori Selene McGriff ja Strike Noirin pilotti Sven Cal Payang, joka lapsuudessaan sattuneen tapauksen vuoksi tuntee syvää vihaa koordinaattoreita kohtaan. Stargazerin tarina käynnistyy näiden kahden ympärillä...


text: Naoki Moriya teki sarjan sarjakuvaversion, jota julkaistiin Gundam Ace -lehden vuoden 2007 tammikuun numerosta toukokuun numeroon.


title: Melasniemi

text: Melasniemi on suomalainen sukunimi, joka on muun muassa seuraavilla henkilöillä:


title: Park

text: Park on puistoa tarkoittava sana muun muassa englannin, saksan kielen ja ruotsin kielissä.


title: Park

text: Sana park esiintyy monien puistojen nimissä, esimerkiksi:


title: Park

text: Park on yleinen englantilainen ja korealainen sukunimi:


title: Park

text: Kuvitteellisia henkilöitä:


title: Leinerin tauti

text: Leinerin tauti (Erythroderma desquamativum) on immuunijärjestelmää heikentävä sairaus, jolle luonteenomaista on vaikea seborrooinen dermatiitti eli taliköhnä, toistuva ripuli ja toistuvat infektiot. Se voi olla synnynnäinen, mutta kehittyy yleisemmin muutamien ensimmäisten elinkuukausien aikana. Sairaus on yleisempi nais- kuin miespuolisilla henkilöillä.


title: Leinerin tauti

text: Leinerin tautiin liittyvä ihotulehdus leviää hyvin nopeasti eri puolille kehoa. Muutos on kirkkaanpunainen ja saattaa näyttää turvonneelta. Sairauteen ei liity kutinaa. Sairastunut lapsi ei välttämättä saa tarpeeksi painoa. Sairauteen kuuluu keuhkokuumeen, aivokalvontulehduksen ja septikemian vaara.


title: Leinerin tauti

text: Leinerin tautiin on yhdistetty peritty komplementin komponentin C5 toimintahäiriö tai puutos. Biotiinista näyttää olevan hyötyä taudin hoidossa.


title: Leinerin tauti

text: Tohtori Carl Leiner kuvasi taudin ensimmäisenä vuonna 1908. Orphanet määrittelee sen harvinaiseksi sairaudeksi.


title: Detur Finland

text: Detur Finland Oy on osa kansainvälistä DETUR-matkatoimistoketjua. Detur Finland Oy perustettiin vuonna 1998, ja Helsinkiin avattiin Suomen toimisto. Seuraavina vuosina avattiin toimistot Tukholmaan, Osloon ja Kööpenhaminaan.


title: Detur Finland

text: Toimitusjohtaja on Ahishali Mehmet.


title: Detur Finland

text: Detur vie vuosittain noin 30 000 matkustajaa Turkkiin, Rodokselle, Kreetalle, Gran Canarialle, Teneriffalle ja Tunisiaan. Helsingin lisäksi Detur tarjoaa keväisin ja syksyisin lentoja useilta Suomen maakuntakentiltä, mm. Oulusta, Vaasasta, Jyväskylästä, Joensuusta ja Kuopiosta sekä vuodesta 2017 lähtien Savonlinnasta ja Porista. Tilauslennot kohteisiin lennetään yhteistyössä useiden lentoyhtiöiden kanssa, kuten Corendon Airlines, Aegean Airlines, JetTime, Norwegian, Finnair Lomalennot ja Nouvelair.


title: Detur Finland

text: Valmismatkoja voi varata puhelimitse, detur.fi-nettisivuilta sekä jälleenmyyjän kautta.


title: Bilino Polje

text: Bilino Polje on Zenicassa, Bosnia ja Hertsegovinassa sijaitseva urheilustadion, jota käytetään pääasiassa jalkapalloon.


title: Bilino Polje

text: Stadion toimii Bosnia ja Hertsegovinan maajoukkueen pääasiallisena kotikenttänä. Se on myös maan pääsarjassa pelaavan Čelikin kotistadion.


title: Korisliiga-kausi 2011–2012

text: Korisliiga-kausi 2011–2012 oli 72. kausi, jolloin pelattiin miesten koripallon Suomen mestaruudesta. Korisliiga-kauteen sarjanousijana lähti Nilan Bisons ja hallitsevana mestarina Tampereen Pyrintö.


title: Korisliiga-kausi 2011–2012

text: "#"=Sijoitus runkosarjassa, O=Pelatut ottelut, V=Voitot, H=Häviöt, P/O=Tehdyt pisteet ottelua kohti, P/O-=Päästetyt pisteet ottelua kohti, P=Pisteet


title: Malpuechin oireyhtymä

text: Malpuechin oireyhtymä on oireyhtymä, joka aiheuttaa kehitysvammaisuutta, lyhytkasvuisuutta ja munuaisten poikkeavuutta. Vammautuneilla esiintyy huuli- ja kitalakihalkioita. Esimerkiksi tyrät, aniridia, kouristelu ja kuurous ovat myös tyypillisiä oireita.


title: Malpuechin oireyhtymä

text: Malpuechin oireyhtymä periytyy peittyvästi. Alun perin se kuvattiin vuonna 1983, ja siitä on julkaistu muutamia raportteja. Oireyhtymä havaittiin ensi kertaa romanisuvussa.


title: Anunnaki

text:
Anunnaki on joukko muinaisten sumerilaisten, akkadilaisten, assyrialaisten ja babylonialaisten jumalia. Sumerin kielen sana "Anunna" tarkoittaa "ne jotka ovat ylhäistä verta". Alun perin nimitys saattoi viitata jonkin tietyn alueen, esimerkiksi Lagašin, jumaliin. Akkadin kielessä lainasana "Anunnaku" tarkoitti alempia, maanpäällisiä tai maanalaisia jumalia, joiden vastakohtana olivat taivaassa asuvat ylemmät jumalat Igigi.
Babylonialaisessa mytologiassa anunnanki oli kaikkien jumalolentojen yhteisnimitys, johon kuuluivat sekä maan, taivaan että manalan jumalat.


title: Anunnaki

text: Myytissä Inannan laskeutumisesta alamaailmaan Anunnaki esiintyvät manalan tuomareina, ja heidän lukumääränsä on seitsemän.


title: Maksim Tšudinov

text: Maksim Valerjevitš Tšudinov (; s. 25. maaliskuuta 1990 Tšerepovets, Venäjän SFNT, Neuvostoliitto) on venäläinen jääkiekkopuolustaja ja maailmanmestari, joka pelaa KHL-joukkue SKA Pietarissa. Hänen vahvuudet ovat kiekkollinen peli, ylivoimapelaaminen, kropan hallinta ja laukaus. Tšudinov pelaa oikealta.


title: Maksim Tšudinov

text: Tšudinov on Severstal Tšerepovetsin oma kasvatti ja edustanut joukkuetta lähes koko junioriuransa ajan. Hän debytoi Venäjän superliigassa jo 16-vuotiaana kaudella 2006–2007, jolloin Tšudinov pelasi Severstalissa kaksi runkosarja- ja kolme playoff-ottelua. Kaudella 2007–2008 pelejä kertyi runkosarjassa 18 ja pudotuspeleissä yksi. KHL:n tultua Superliigan tilalle Tšudinov pelasi joukkueessa kaudella 2008–2009 26 runkosarjaottelua, mutta hän ei edelleen avannut vielä pistetiliään pääsarjatasolla.


title: Maksim Tšudinov

text: Kaudella 2009–2010 Tšudinov murtautui Severstalin kokoonpanoon ja teki pääsarjauransa ensimmäiset tehopisteensä tekemällä 47 runkosarjaottelussa tehot 6+8=14. NHL-joukkue Boston Bruins varasi hänet seitsemännellä kierroksella 195. pelaajana kesällä . Pian tämän jälkeen Tšudinov teki Severstalin kanssa kaksivuotisen jatkosopimuksen heinäkuussa. Kaudella 2010–2011 hän oli tehoilla 8+15=23 joukkueen tehokkain puolustaja. Seuraavalla kaudella 2011–2012 Tšudinov teki 35 pistettä ja oli jälleen joukkueensa tehokkain puolustaja sekä toiseksi tehokkain pelaaja Vadim Šipatšovin jälkeen. Hän pelasi kauden aikana myös ssa


title: Maksim Tšudinov

text: Tšudinov teki kesällä 2012 sopimuksen SKA Pietarin kanssa. Hän voitti kaudella 2013–2014 joukkueen sisäisen tehotilaston lukemalla +30. Tšudinov valittiin KHL:n lokakuun 2013 kuukauden puolustajaksi ja hän pelasi kauden aikana myös KHL:n tähdistöottelussa. Huhtikuussa 2014 Tšudinov teki kaksivuotisen jatkosopimuksen SKA:n kanssa. Kaudella 2014–2015, kevään 2015 pudotuspeleissä hän voitti tehoilla 1+8=9 koko KHL:n puolustajien syöttöpörssin ja jakoi puolustajien pistepörssin voiton Sibir Novosibirskin Patrik Hersleyn kanssa. Tšudinov voitti myös pudotuspelien tehotilaston lukemalla +13, taklaustilaston 56 taklauksellaan sekä blokattujen laukauksien tilaston 48 blokillaan. Hän voitti kauden päätteeksi Gagarin Cupin. Tšudinov pelasi kauden aikana myös KHL:n tähdistöottelussa ja hänet valittiin liigan lokakuun 2014 ja huhtikuun 2015 kuukauden puolustajaksi.


title: Maksim Tšudinov

text: Tšudinov on pelannut Venäjän maajoukkueessa MM-kilpailuissa vuosina 2014, 2015 ja 2016. Näistä kisoista hänellä on maailmanmestaruus, MM-hopea ja MM-pronssi. Yhteensä Tšudinov on pelannut 76 A-maaottelua tehopistein 6+13=19.


title: Maksim Tšudinov

text: Tšudinov pelasi myös alle 20-vuotiaiden MM-kilpailuissa vuosina 2008, 2009 ja 2010, joista kaksi ensimmäistä turnausta päättyi pronssiin. Vuoden 2010 turnauksessa hän toimi Venäjän varakapteenina ja oli tehoilla 2+2=4 joukkueen tehokkain puolustaja Dmitri Orlovin kanssa.